
G20:  LIDERII LUMII, PREOCUPAŢI DE SOARTA EUROPEI

Dezbaterea asupra economiei globale
 şi asupra cadrului pentru creşterea economică a fost o prioritate declarată pe agenda summitului G20, desfăşurat în 18-19 iunie în staţiunea Los Cabos din Mexic. 
Ministrul de Finanţe al Mexicului, Jose Antonio Meade a fost gazda evenimentului. Mexicul a luat parte la toate întâlnirile anterioare ale G20, fiind gazda întâlnirii ministeriale din 1993. În acest moment, deţine preşedinţia G20. 

La summit au luat parte liderii celor mai mari economii de pe glob - 19 state plus Uniunea Europeană. Au fost prezenţi miniştrii de finanţe şi guvernatorii din Mexic, Africa de Sud, Canada, SUA, Argentina, Brazilia, China, Japonia, Coreea de Sud, India, Indonezia, Arabia Saudită, Rusia, Turcia, Franţa, Germania, Italia, Australia, Marea Britanie şi Uniunea Europeană.
Potrivit proiectului declaraţiei finale a reuniunii la vârf, G20 - grup al ţărilor bogate şi emergente care au o pondere de aproape 90% din PIB-ul mondial - se angajează să ia „măsurile necesare” pentru a consolida creşterea mondială şi a restabili încrederea. 

În condiţiile deteriorării suplimentare a situaţiei economice, statele care dispun de o suficientă marjă de manevră bugetară trebuie să fie gata să coordoneze şi să aplice „măsurile bugetare cuvenite pentru a susţine cererea internă” s-a precizat în proiect. Se consideră că Germania este unul dintre statele  care dispun de o astfel de marjă de manevră în finanţele lor publice. 

Potrivit aceluiaşi text, membrii G20 promit sa acţioneze „împreună pentru a potenţa redresarea şi a răspunde tensiunilor de pe pieţele financiare”.

Ţările zonei euro, membre ale G20, vor lua toate „măsurile necesare pentru a salvgarda integritatea şi stabilitatea zonei”, pentru a îmbunătăţi funcţionarea pieţelor financiare şi a rupe legătura dintre riscurile suverane şi riscurile bancare. În acest context, ele salută atât planul Spaniei privind recapitalizarea sistemului bancar cât şi faptul că Eurogrup şi-a anunţat sprijinul faţă de autoritatea de restructurare financiară spaniolă (FROB). 

Potrivit proiectului, sunt „esenţiale” pentru redresarea mondială bănci sănătoase, care pot acorda împrumuturi.
De asemenea, ţările din G20 se angajează să stimuleze crearea de locuri de muncă printr-o acţiune coordonată, numită „Plan de acţiune de la Los Cabos pentru creştere şi locuri de muncă”.

Preşedintele Uniunii Europene, Herman Van Rompuy şi cel al Comisiei Europene, Jose Manuel Barroso au afirmat că UE şi zona euro depun eforturi substanţiale pentru rezolvarea crizei datoriilor suverane de pe continent, „susţinute şi încurajate” de G20.

În principiu, la Los Cabos s-au aflat pe agenda discuţiilor relativ aceleaşi subiecte dezbătute la Cannes, anul trecut, în noiembrie: stabilizarea economiei mondiale şi depăşirea dezechilibrelor globale, consolidarea sistemului financiar şi continuarea reformării arhitecturii financiare internaţionale.

În culisele reuniunii se afirma că vor fi „multe discuţii neoficiale axate pe criza europeană”
.

Summit-ul s-a desăşurat după ce victoria Noii Democraţii la alegerile din Grecia nu a dat pieţelor impulsul aşteptat. Antonis Samaras, liderul Noii Democraţii, a reiterat că va încerca să obţină modificari ale termenilor acordului de salvare cu UE şi FMI.

La summit, un aliat important al ideii de creştere economică a fost Barack Obama. Candidat pentru un al doilea mandat, preşedintele american insistă, la rândul său, pe necesitatea relansării creşterii economice, creatoare de locuri de muncă. Administraţia americană nu este favorabilă austerităţii bugetare şi le transmite europenilor să acţioneze repede pentru a se evita propagarea crizei în lumea întreagă. 

Un alt subiect care s-a dorit a fi dezbătut: cine va finanţa, prin împrumuturi bilaterale, majorarea resurselor Fondului Monetar Internaţional. 

Angajamentul total promis este de 430 de miliarde dolari, din care 200 de miliarde vor fi asigurate de ţările din zona euro. 

Discuţii aprinse au fost preconizate şi legat de comerţul internaţional. Membrii G20 s-au angajat să nu recurgă la protecţionism, dar de la declaraţia comună – summit-ul de la Washington, noiembrie 2008 - au apărut, permanent, măsuri protecţioniste. Comisia Europeană s-a referit critic, în acest sens, la Argentina, Rusia - în general, la ţările emergente.
Teleconferinţă „în cvartet”, anterioară summit-ului G20

Anterior reuniunii la vârf din Mexic, liderii Statelor Unite ale Americii, Italiei, Germaniei şi Franţei au avut o reuniune telefonică în care au subliniat „urgenţa”
 măsurilor pentru creştere economică.


Mario Monti, Barack Obama, Angela Merkel şi François Hollande „s-au consultat îndelung, în teleconferinţă, asupra crizei financiare şi eventualelor măsuri de adoptat”
. 

Subiectele discutate au fost: „situaţia Greciei, riscul de contagiune financiară, întreţinerea sistemului bancar european în caz de şoc şi deciziile ce trebuie luate”
.
Criza din zona euro, motiv de îngrijorare pentru liderii mondiali

Ţările din zona euro „trebuie să fie mai conştiente de faptul că sunt toate în aceeaşi barcă şi să înţeleagă faptul că „nimeni nu va scăpa dacă barca se scufundă din cauza marilor furtuni economice”
. 

Liderii G20 au identificat criza din zona euro ca fiind „cel mai mare risc pentru economia mondială”
 şi au sfătuit politicienii europeni să ia măsuri urgente pentru remedierea situaţiei. 

Preşedintele Comisiei Europene, Jose Manuel Barroso, a precizat că această situaţie critică nu îşi are originile în Europa, dar în America de Nord, unde s-au luat măsuri „neortodoxe” care au contaminat sectorul financiar european.

„Aşteptăm ca Europa să ne spună ce va face” a declarat preşedintele Băncii Mondiale, Robert Zoellick.

Preşedintele Băncii Mondiale a precizat că ţările în curs de dezvoltare trebuie să se pregătească pentru o criză financiară severă, „pentru nesiguranţa creată de zona euro şi de pieţele finanicare” dacă zona euro nu reuşeşte să rezolve actualele probleme, întrucât ar putea exista o situaţie similară prăbuşirii băncii Lehman Brothers, în 2008. 

Liderul Organizaţiei pentru Cooperare şi Dezvoltare Economică (OCDE), mexicanul Jose Angel Gurria, a subliniat că această criză este „cel mai mare risc pentru economia mondială”
.

Premierul canadian Stephen Harper a îndemnat liderii europeni să facă schimbări structurale pentru a rezolva criza datoriilor.

În replică, Jose Manuel Barroso a apărat cu fermitate reacţia Uniunii Europene la criză. „Sincer, nu am venit aici pentru a primi lecţii de democraţie sau de administrare a economiei”. A adăugat că se aşteaptă ca liderii G20 să „vorbească foarte clar în favoarea abordării UE”. A avertizat că „provocările nu sunt numai europene, ci globale”.

Cancelarul german Angela Merkel a propus mecanisme mai severe de reglementare a sistemului bancar. În paralel, au apărut opinii ale specialiştilor. „Există solicitări de înfiinţare a unor asemenea pârghii încă de la falimentul Băncii Lehmann Brothers, dar acestea nu au fost onorate decât într-o prea mică măsură” a subliniază Joerg Hinze de la Institutul de studii economice din Hamburg HWWI. Ca reacţie la falimentul băncii americane de investiţii, în septembrie 2008, Uniunea Europeană a înfiinţat doi ani mai târziu „Sistemul european de supraveghere a pieţei financiare” (ESFS). Acest mecanism este menit să verifice activitatea băncilor, asigurărilor şi burselor şi să interzică, de exemplu, afaceri bursiere de mare risc.

Continuarea crizei în zona euro riscă să „fragilizeze şi mai mult pieţele mondiale şi să aibă un impact negativ asupra creşterii noastre economice” a avertizat şi premierul indian, Manmohan Singh, rezumând astfel îngrijorările generale.

Preşedintele Chinei, Hu Jintao, a declarat că membrii G20 trebuie să abordeze criza datoriilor într-un mod „constructiv şi cooperant, să încurajeze şi să sprijine eforturile făcute de Europa pentru a rezolva problema şi să trimită un semnal de încredere pieţelor financiare”.

Pascal Lamy, şeful Organizaţiei Mondiale a Comerţului (OMC), a avertizat în legătură cu pericolul unei extinderi a crizei din zona euro. El a subliniat că volatilitatea şi incertitudinea globală alimentează curentul protecţionismului, ceea ce reprezintă un regres pentru liberul schimb.

În China, Brazilia sau în India, creşterea a încetinit la începutul anului. Statele Unite dau, de asemenea, semne de încetinire - situaţie sensibilă pentru Barack Obama, care candidează la un nou mandat. 

După videoconferinţa organizată de preşedintele UE, Herman Van Rompuy, preşedinţia franceză a declarat că există „o mare convergenţă de opinii” între principalii responsabili ai UE asupra chestiunilor aflate pe ordinea de zi a summit-ului G20.

Preşedintele rus Vladimir Putin a cerut reguli care să permită protecţionismul pentru ţările care se confruntă cu criza economică. „Este timpul să nu ne mai prefacem şi să ajungem la un acord onest privind nivelul acceptabil de măsuri protecţioniste pe care le pot impune guvernele, pentru a apăra locurile de muncă în perioade de criză economică”. A adăugat „Acesta este un lucru foarte important pentru Rusia, pentru că ţara noastră va adera la OMC anul acesta şi intenţionăm să avem un rol activ în discuţiile privind regulile viitoare ale comerţului global”.

Anterior întâlnirii la vârf din Mexic, preşedintele francez François Hollande şi cancelarul german Angela Merkel au avut o convorbire telefonica, Palatul Elysée calificând discuţiile drept „constructive şi fructuoase”
. Discuţia telefonică a avut loc la o săptămână de la starea tensionată intervenită între Paris şi Berlin (tensiunea a fost sesizată public, în relaţiile dintre François Hollande şi Angela Merkel, cu ocazia summit-ului NATO de la Chicago) ceea ce a îngrijorat până şi guvernul chinez. „Germania şi Franţa, cele două motoare economice ale zonei euro, ar trebui să lase deoparte diferenţele lor politice, cooperarea bilaterală să se întărească şi cele două ţări să joace un rol mai important în rezolvarea crizei datoriilor”
.

La rândul său, preşedintele Băncii Mondiale, Robert Zoellick, i-a îndemnat pe europeni să-şi rezolve problemele „în deplin acord şi înţelegere”
 regretând faptul că, „din nefericire” sunt încă departe de o astfel de situaţie. 

Deşi este clar că Europa reprezintă marele pericol, probleme se înregistrează şi în alte economii avansate şi emergente ale lumii, începând cu Statele Unite şi China.  Încetinirea creşterii economice în India este un alt motiv de îngrijorare al liderilor G20, reuniţi la Los Cabos
.

China a promis 43 de miliarde dolari pentru fondul FMI de luptă împotriva crizei. Măsura intervine după o întâlnire a reprezentanţilor grupului economiilor emergente, BRICS -Brazilia, Rusia, India şi Africa de Sud. Toate cele cinci ţări au anunţat că îşi vor spori contribuţia la Fondul Monetar Internaţional în schimbul unei influenţe mai mari în organizaţie.


Zona euro şi alte douăzeci de state au promis să contribuie cu 430 de miliarde la resursele FMI.
Şansa Europei de a obţine ajutor suplimentar

Marile puteri economice ale lumii consideră că Europa trebuie să facă eforturi mai mari pentru a combate criza financiară înainte de a primi ajutor suplimentar, sub forma unui „scut financiar” al FMI.

Miniştrii de Finanţe şi guvernatorii Băncilor centrale din G20 speră că Japonia, China şi alte ţări vor fi de acord să contribuie la FMI cu fonduri mai mari pentru a putea ajuta ţările din zona euro care suferă de lipsă de lichiditate.
Ţările din G20 insistă asupra faptului că Europa trebuie, mai întâi, să-şi activeze propriile fonduri de salvare.

Jens Weidmann, guvernatorul Băncii Centrale a Germaniei şi membru în Consiliul Băncii Centrale Europene declarase că nu se aştepta „ca în cadrul acestui summit să se ia decizia de creştere a resurselor FMI”
.

De asemenea, gazda summit-ului, ministrul de Finanţe Jose Antonio Meade, a declarat că este încă prea devreme pentru a discuta despre sumele cu care ţările din G20 ar putea contribui la creşterea fondului de ajutor al FMI.
Fondul Monetar Internaţional doreşte 600 miliarde de dolari resurse suplimentare pentru zona euro, însă planul a întâmpinat opoziţia unor ţări precum SUA sau Canada.
Jay Carney, purtătorul de cuvânt al Casei Albe, a declarat că Statele Unite ale Americii vor măsuri suplimentare din partea Europei în vederea consolidării mecanismelor de siguranţa şi împiedicării deraierii către o direcţie nesustenabilă a datoriilor ţărilor din sudul continentului, precum Italia şi Portugalia. În pofida încurajărilor în acest sens, administraţia Obama nu pare a intenţiona să îşi suplimenteze contribuţia la FMI, conform declaraţiei făcute în faţa Congresului de subsecretarul Trezoreriei SUA pentru afaceri internaţionale, Lael Brainard. La rândul său, Timothy Geithner, secretarul Trezoreriei americane, a declarat: „Nu dorim ca FMI să substituie un răspuns european mai ferm”  Pe de altă parte, chiar dacă SUA ar avea o atitudine favorabilă în acest sens, este puţin probabil ca administraţia Obama să obţină aprobarea Congresului într-un an electoral.


. Christine Lagarde, fost ministru francez de Finanţe şi actual director al FMI a declarat de nenumarate ori că doreşte suplimentarea resurselor Fondului cu aproximativ 500 miliarde de dolari.

Reprezentanţii Chinei şi Japoniei au dat semne că doresc să participe la rezolvarea crizei din zona euro în contextul în care cererea din această zonă pentru produsele fabricate în Asia a scăzut considerabil. 

Ministrul de Finanţe al Japoniei, Jun Azumi a declarat că implicarea lor în problemele din zonă este condiţionată doar de crearea unui mecanism de protecţie mai solid. Astfel, Japonia ar lua în calcul suplimentarea contribuţiei la FMI cu 50 miliarde de dolari pentru sprijinirea statelor cu probleme.

„Este improbabil să se ajungă la o înţelegere asupra suplimentării contribuţilor la FMI în cadrul summit-ului de luna aceasta. E imposibil ca o astfel de decizie asupra resurselor să fie luată înainte ca zona euro să se protejeze mai bine”
 a declarat un oficial G20 sub rezerva anonimatului.
Germania susţine ca s-ar putea face mai multe eforturi pe plan mondial pentru combaterea crizei din Europa şi insistă pentru crearea unei centuri financiare de siguranţă care să protejeze Grecia de riscurile unui faliment necontrolat, care ar adânci criza zonei euro. Jens Weidmann a declarat că Germania finanţează deja criza europeană cu o sumă disproporţionat de mare şi insistă pentru disciplina bugetară, care va asigura o uniune monetară mai stabilă.
Mecanismul European de Stabilitate, subiect de interes


Noul Mecanism European de Stabilitate, fondul permanent de 500 miliarde euro dorit a fi inaugurat în iulie a fost subiect major de discuţie şi interes pentru liderii europeni. Scopul Mecanismului European de Stanilitate este ajutorarea statele membre UE care au probleme legate de plata datoriilor de stat. 

Unii oficiali europeni şi Banca Centrală Europeană înclină către fuzionarea Mecanismului Europan de Stabilitate cu Fondul European de Stabilitate Financiară pentru a crea o „plasă de siguranţă” de 750 miliarde euro pentru statele din zona euro. Deşi vocile care încurajează această măsură sunt numeroase, Germania nu s-a pronunţat în acest sens. În schimb, Germania solicită o mai puternică implicare a FMI în rezolvarea crizei. 
Planul uniunii bancare europene


Statele zonei euro prezente la summit-ul G20 de la Los Cabos s-au angajat să demareze crearea unei uniuni bancare a afirmat preşedintele mexican Felipe Calderon. „Susţinem intenţia de a formula măsuri concrete în vederea unei arhitecturi financiare mai bine integrate care să înglobeze supervizarea, rezoluţia falimentelor bancare şi recapitalizarea băncilor, precum şi garantarea depozitelor”
 a declarat Felipe Calderon.

Europenii consideră acest plan ca fiind un pas concret înainte, în momentul în care sănătatea băncilor europene îngrijoreaza restul lumii la fel de mult ca şi starea finanţelor publice.
„Am discutat de asemenea coordonatele pentru a avea aceleaşi norme pentru asigurarea depozitelor şi restructurarea băncilor” a declarat cancelarul german Angela Merkel.
Berlinul era mai degraba sceptic când a apărut conceptul uniunii bancare.

„Declaraţia finală menţionează eforturile întreprinse în vederea uniunii bancare şi pentru o mai mare stabilitate financiară”
 a precizat un responsabil al delegaţiei franceze. Însă „reuniunea G20 nu este locul unde să ajungem la un acord cu privire la modalitatile tehnice” a adaugat acesta.

Grecia continuă să fie în pericol

Întâlnirea miniştrilor de Finanţe şi guvernatorilor Băncilor centrale din statele membre G20 s-a desfăşurat la câteva zile după ce Uniunea Europeana a aprobat al doilea pachet de finanţare a Greciei, în valoare de 130 miliarde euro.

Guvernatorul Băncii Centrale a Mexicului, Agustin Carstens a declarat că acordul între reprezentanţii FMI, Comisiei Europene şi Băncii Mondiale cu Grecia este binevenit, dar statul elen va trebui, totuşi, să procedeze la reduceri bugetare

În pofida faptului că tocmai a primit un pachet de finanţare externă, opinia experţilor pieţelor financiare este că probabilitatea ca Grecia să intre în incapacitate de plată este de 94%. 

În mod evident, încrederea ivestitorilor nu a sporit  în urma coborârii ratingului de credit al statului elen cu două trepte de către agentia Fitch, astfel încât intrarea în incapacitate de plată rămâne „foarte probabilă în viitorul apropiat”
.
Conducerea Băncii Mondiale, discutată la summit

Un subiect luat în discuţie la summit-ul G20 a fost conducerea Băncii Mondiale. Robert Zoellick, actualul preşedinte, şi-a anunţat intenţia de a se retrage, odată cu finalizarea mandatului său de cinci ani. 

Banca Mondială trebuie să selecteze un succesor înainte de reuniunile de primăvară care se vor desfăşura în luna aprilie 2013 la Washington. În mod tradiţional, poziţia este ocupată de un american. Conform unei întelegeri tacite, în timp ce conducerea Fondului Monetar Internaţional revine unui european, cea mai înalta poziţie în cadrul Băncii Mondiale revine unui american.
Marea Britanie solicită Europei să ia „decizii dificile”

Premierul britanic, David Cameron, a cerut Europei să ia „decizii dificile”
 inclusiv reforme structurale, în caz contrar existând riscul unei „stagnări permanente” a Bătrânului Continent.

Potrivit unor extrase publicate de presa britanică din discursul pe care premierul britanic l-a rostit la summit-ul G20 de la Los Cabos, David Cameron estimează că zona euro, din care Marea Britanie nu face parte, trebuie să se pregătească să facă sacrificii pentru ca dificultăţile de pe continent să nu submineze restul economiei mondiale. „Dacă zona euro vrea să subziste, atunci trebuie să ia cel puţin câteva decizii dificile” a afirmat David Cameron.

Soluţiile alternative „sunt fie stagnarea permanentă cauzată de o criză a zonei euro, fie o ruptură provocată de incapacitatea de a respecta bazele economiei care ar avea consecinţe financiare ce duc la afectarea gravă a economiei mondiale, inclusiv celei a Marii Britanii”.

David Cameron, un campion al măsurilor de austeritate, şi-a urmat orientările în pofida faptului că Marea Britanii a trecut prin recesiune la sfârşitul anului trecut.
După summit. Opinii analitice


Summit-ul G20 s-a încheiat fără rezultate palpabile. Ca şi la întâlnirile anterioare, teme importante - precum scăderea resurselor de hrană şi sărăcia endemică în care trăieşte o importantă parte a populaţiei - trecute pe lista subiectelor care trebuiau abordate, au fost înlocuite cu veşnicul subiect care pare a nu-şi găsi rezolvare: criza financiară europeană. 

Speriaţi de consecinţele grave pe care le-ar putea avea prabuşirea zonei euro asupra pieţelor internaţionale, liderii G20 i-au somat pe colegii lor europeni să realizeze o mai bună integrare, un plan bine închegat care să menţină moneda euro pe linia de plutire. 

Preşedintele american, Barack Obama, s-a referit în faţa omologilor săi la riscurile interconectării economiilor globale, subliniind că fiecare regiune este dependentă de cererea din Uniunea Europeană, piaţă de desfacere pentru întreaga planetă. Toate ţările ar fi afectate, într-o anumită măsură, în cazul scenariului apocaliptic al prăbuşirii economiilor europene. 

Începând cu 2008 - an al apariţiei crizei - subiectul integrării mai profunde a fost atins în discursurile multor lideri europeni, dar întreaga perioadă a fost caracterizată nu doar prin înrăutăţirea economiei, dar şi prin lipsa acţiunii coerente, concrete în direcţia indicată, teoretic, cu insistenţă. 

Înca de la formarea Uniunii Europene era clar că simpla alăturare a ţărilor nu este suficientă. Apariţia monedei unice a subliniat puternic acest lucru, euro fiind unica monedă din lume care nu este susţinută de un sistem fiscal. 

Cancelarul Angela Merkel afirmă ca este nevoie de o integrare mai profundă - dar numai în condiţiile Germaniei. 

Aproape toate propunerile avansate de restul liderilor europeni au fost desfiinţate de cancelarul german, cuvântul său contând mai mult decât al celorlalţi. Forma pactului fiscal, drumul banilor destinaţi ajutorării statelor cu probleme, cerinţele privind austeritatea în Europa şi crearea eurobondurilor sunt doar cateva exemple de situaţii în care Germania şi-a impus punctul de vedere. 

Chiar dacă liderii europeni nu ar face declaraţii destinate, prioritar, liniştirii investitorilor, crearea unei uniuni bancare europene necesită timp. Nu aici se află răspunsul la întrebarea „cum stopăm criza economica”. Realizarea unei uniuni bancare reale presupune negocieri prelungite şi compromisuri din partea tuturor participanţilor. Fireasca urmarire a propriului interes, de către fiecare ţară, va prelungi discuţiile pe masura ce toţi cei implicati nu vor fi de acord cu concesii. 

Corect este ca, la finalizarea negocierilor, pactul de creare a uniunii bancare să fie astfel croit încât să avantajeze toate statele, nu doar marile puteri precum Germania - ca în cazul pactului fiscal, care corespunde intereselor germane, nu şi ale altor state.

Ţinând cont de rezultatele ultimelor summit-uri, recenta promisiune a europenilor de creare a unei uniuni bancare ar putea fi la fel strict teoretică precum cele enunţate anterior. De exemplu, la summit-ul G20 din 2010 s-a promis revenirea economiei globale, modernizarea instituţiilor financiare internaţionale şi a sistemelor de reglementare internaţionale - dar şi crearea unor sisteme de siguranţă globale. 

Economia şi-a revenit, într-o oarecare măsură, în mod firesc - dar nici instituţiile financiare internaţionale nu au fost modernizate, nici sistemele de reglementare internaţioale. Nici despre crearea unor sisteme de siguranţă economică globală stabile nu se poate vorbi. 

La summit-ul din 2011 s-au făcut, de asemenea, promisiuni nerespectate, precum coordonarea politicilor economice globale şi reducerea diferenţelor macroeconomice substanţiale, întărirea reglementărilor fiscale şi reformarea sistemului monetar internaţional. Pe listă se mai aflau lupta împotriva inflaţiei, îmbunătăţirea guvernării globale şi măsuri de dezvoltare economică. 

Dacă aceste obiective nu au fost atinse, ce anume oferă garanţia că ar fi înfăptuite cele din 2012? 
Marea întrebare rămâne, în continuare: când se va termina criza economică şi care sunt soluţiile pentru rezolvarea problemei? 
Întrebarea a rămas fără răspuns şi după summit-ul G20 din Mexic.
Se reţine optimismul constructiv al lui François Hollande: „austeritatea nu este o fatalitate”
.
Întâlnire Vladimir Putin - Barack Obama

Înainte de deschiderea summit-ului, preşedintele rus, Vladimir Putin şi cel american, Barack Obama, s-au întâlnit în condiţiile existenţei unor tensiuni după întreruperea misiunii Organizaţiei Naţiunilor Unite în Siria. Un punct important şi previzibil al discuţiilor a fost scutul american antirachetă, amplasat în Europa. 

Anterior întâlnirii, ambasadorul SUA la NATO, Ivo Daalder, şi-a exprimat speranţa că, la summit-ul G20 din Mexic, liderul american si cel rus vor ajunge la un acord în privinţa scutului antirachetă din Europa de Est.„Nu mă îndoiesc că preşedinţii Obama si Putin vor discuta despre acest subiect la întâlnirea din Mexic, în cadrul summit-ului şi vor încerca să relanseze negocierile. Noi sperăm să se ajungă la un acord cu privire la modul de cooperare în domeniul apărării antirachetă”
 a apreciat ambasadorul.
Pe de altă parte, Iuri Ushakov, consilierul pe probleme externe al lui Vladimir Putin, a precizat: „Rusia va continua să menţină relaţii amabile şi de perspectivă cu Washingtonul, dacă ambele părţi vor duce o politică de tratament reciproc în condiţii de egalitate şi fără implicarea în treburile interne. Putin şi Obama s-au înţeles foarte bine la precedenta întâlnire din 2009, sunt convins că şi de data aceasta vor găsi un limbaj comun”.
Întâlnirea Putin-Obama din perspectiva limbajului non-verbal

Întâlnirea preşedinţilor Vladimir Putin şi Barack Obama în cadrul summit-ului G20 de la Los Cabos a suscitat interesul specialiştilor în limbajul non-verbal, obligând Casa Albă să facă precizări cu privire la atmosfera discuţiilor
.

Când Vladimir Putin a studiat cu atenţie podeaua, oare a vrut să exprime dezacordul faţă de presiunile lui Barack Obama în legătură cu situaţia din Siria?

Când Barack Obama a strâns din ochi, oare acest lucru însemna că adjectivul „serioase” folosit de Vladimir Putin pentru a califica discuţiile lor era, de fapt, un eufemism pentru a descrie o întâlnire mult mai animată?

Uşorul zâmbet al lui Vladimir Putin când l-a invitat pe Barack Obama la Moscova era un indiciu al destinderii relaţiilor între cei doi? 

Jurnaliştii care au urmărit întâlnirea se aşteptau la o atmosferă glacială, contrastând cu prânzul luat de Barack Obama cu Dmitri Medvedev.

În timp ce Obama şi Medvedev se adresau unul altuia pe numele mici, Obama şi Putin s-au numit reciproc, la Los Cabos, „domnule preşedinte”.

Aşezaţi unul lângă altul pe scaune de ratan, ei au părut mai degrabă tensionaţi în cursul tradiţionalei şedinţe foto de la începutul întâlnirii.

La finalul întrevederii, cei doi au făcut scurte declaraţii de presă: Vladimir Putin, cu o figură inexpresivă, a vorbit timp de două minute şi jumătate, pe tonul său obişnuit; Barack Obama, cunoscut pentru emfaza sa, a vorbit al doilea, pe un ton egal, rezumând discuţiile pe care le-a calificat "deschise". Intervenţia a fost de patru ori mai lungă decât cea a omologului său rus.

În timp ce Barack Obama evoca situaţia din Siria, Vladimir Putin, cu o expresie enigmatică, şi-a muşcat buzele.

Când s-a încheiat răstimpul în care puteau fi prezenţi jurnaliştii, Vladimir Putin şi Barack Obama se uitau drept în faţă, fără să spună un cuvânt.

Delegaţia americană a fost nevoită, ulterior, să depună eforturi pentru a răspunde întrebărilor presei despre lipsa de "alchimie" dintre cei doi. "Nu este pentru prima dată când are loc un «război al gesturilor» cu ruşii"
 a afirmat Ben Rhodes, un oficial din cadrul Consiliului Securităţii Naţionale americane referindu-se la o întâlnire cu Dmitri Medvedev, anul trecut, în Franţa, care a determinat Casa Albă să dezmintă existenţa unor fricţiuni cu Moscova.
Ambasadorul Statelor Unite la Moscova, Mike McFaul, le-a recomandat jurnaliştilor să studieze gesturile obişnuite ale lui Vladimir Putin, care reflectă în general personalitatea sa dură. "Este stilul lui. Vă încurajez să nu judecaţi calitatea unei relaţii după felul în care se aşează cineva"
.

Oficialii americani au dat asigurări că discuţiile au durat două ore întrucât Vladimir Putin şi Barack Obama au vrut să intre în detalii, să îşi prezinte în mod clar şi detaliat atât opiniile divergente cât şi punctele de acord.

Dacă Vladimir Putin ar fi vrut să îşi arate decepţia după întâlnire, ar fi făcut acest lucru fără menajamente a apreciat Ben Rhodes. „Când crede că reuniunea este nereuşită, spune clar acest lucru”.
Delegaţia rusă s-a arătat mulţumită de această întâlnire. Tonul discuţiilor dintre Barack Obama şi Vladimir Putin nu a fost „dur” dar „constructiv şi deschis” a declarat purtătorul de cuvânt al preşedintelui rus, Dmitri Peskov.
CONSILIUL EUROPEAN DE VARĂ :

ÎNTRE DECLARAŢII FORMALE ŞI URMĂRI EFECTIVE

Conform unui anunţ formal, şefii de guvern sau de stat din Uniunea Europeană s-au reunit la Bruxelles, în cadrul Consiliului European de vară, pentru a adopta “Pactul pentru creştere şi locuri de muncă”, pentru a lansa faza finală a negocierilor pentru viitorul cadru financiar multianual 2014-2020 şi a acorda oficial Muntenegrului statutul de candidat la aderarea la UE.

Acestea sunt doar unele dintre temele aflate pe agenda discuţiilor. Deasupra summit-ului au planat problemele financiare ale Spaniei şi Italiei, dar şi ale Ciprului.

Discuţiile au demarat cu o dezbatere despre viitorul cadru financiar multianual al Uniunii Europene (2014-2020), la această secţiune participând şi preşedintele Parlamentului European, Martin Schulz. Principalele aspecte în discuţie s-au referit la modul în care viitorul cadru financiar multianual poate contribui la creştere şi crearea de locuri de muncă în UE şi cum ar trebui alocate cu prioritate cheltuielile între diverse politici ale Uniunii Europene

De asemenea, Herman Van Rompuy a prezentat raportul cu privire la viitorul Uniunii Economice şi Monetare (EMU), elaborat de preşedintele Consiliului European în cooperare cu Comisia Europeană, Eurogrup şi Banca Centrală Europeană. 

Reuniunea Consiliului European a fost urmată de cea a liderilor statelor din zona euro, la care a participat şi preşedintele BCE, Mario Draghi, în cadrul căreia au fost analizate recentele evoluţii din zona euro.

. 

În invitaţia adresată statelor membre, preşedintele Consiliului European, menţionase că provocarea, la acest summit al UE, este de a da “mai mult ca niciodată un semnal într-o manieră clară şi concretă că facem tot ce este necesar pentru a răspunde crizei. Acest lucru înseamnă aprobarea recomandărilor specifice de ţară pentru a ghida politicile şi bugetele naţionale, adoptarea cadrului pentru creştere economică şi locuri de muncă, lansarea fazei finale a viitorului cadru financiar multianual (CFM) - bugetul UE 2014-2020 şi stabilirea unui nou parcurs al Uniunii Economice şi Monetare (EMU)”.


La deschiderea dezbaterilor - după “poza de grup” - Herman Van Rompuy a părut a grăbi lucrările, adresându-se participanţilor: “Întrucât poziţiile statelor membre sunt binecunoscute, propun să ne concentrăm pe doua chestiuni: cum pot contribui mai bine diferite politici în noul cadru bugetar la stimularea creşterii,  la crearea de locuri de muncă şi îmbunătăţirea calităţii cheltuielilor UE şi cum să ne prioritizăm cheltuielile între diferite politici, astfel ca ele să satisfacă obiectivele strategiei Europa 2020”
. 

Criza datoriilor de stat din zona euro, declanşată la sfârşitul anului 2009 în Grecia, a făcut recent cea de a cincea “victimă” după ce Ciprul, o economie puternic interconectată cu cea a Greciei, a solicitat ajutor internaţional.

Totodată, Spania a transmis solicitarea oficială pentru o linie de finanţare externă extimată la 100 miliarde euro, destinată recapitalizării sectorului bancar puternic lovit de prăbuşirea pieţei imobiliare şi de situaţia gravă din economie, cu un şomaj de 24%.

Summit-ul UE s-a desfăşurat, deci, într-un context special, în care criza datoriilor face victime permanent. Chiar şi mariile economii europene caută ajutor din partea Uniunii. 

Care sunt condiţiile viitoarelor măsuri economice la nivelul UE şi cum va fi câştigată încrederea investitorilor?

- Liderii europeni au convenit, după discuţii care au durat peste 13 ore, asupra înfiinţării unui mecanism care permite recapitalizarea directă a băncilor.

- O altă decizie importantă luată în cadrul summit-ului este acordarea unui ajutor de 120 miliarde de euro pentru măsuri imediate de creştere economică. 

- Ajutorul a fost adoptat după lungi discuţii în care Italia şi Spania au pus o serie de condiţii. Cele două ţări, care plătesc dobânzi din ce în ce mai mari pentru a rezista pe pieţe în pofida reformelor introduse, s-au declarat pregătite să adopte măsuri pentru creştere dacă vor fi găsite soluţii şi pentru scăderea acestor taxe.

“O înfrângere dureroasă pentru Angela Merkel”

Liderii europeni au căutat o soluţie pe termen scurt pentru criza care ameninţă zona euro şi, în vreme ce multe state cer o punere în comun a datoriilor, Germania, principalul donator al UE, manifestă puternice rezerve.

Preşedintele francez François Hollande a făcut front comun cu premierul italian Mario Monti şi cu premierul spaniol, Mariano Rajoy, în încercarea de a determina Germania – în fapt, pe cancelarul Angela Merkel - să accepte măsuri rapide, agresive şi decisive pentru ieşirea din criză.

Berlinul a insistat, însă, pe austeritate, pe disciplină fiscală şi controale stricte, apreciind că schimbări radicale, precum introducerea unor obligaţiuni europene unice, garantarea în comun a depozitelor bancare sau salvarea directă a băncilor aflate în dificultate de către fondurile de urgenţă ale UE, nu sunt sustenabile şi potrivite înainte ca zona euro să devină o uniune fiscală şi economică puternic integrată.

François Hollande, Mario Monti şi Mariano Rajoy au susţinut măsuri precum obligaţiuni europene comune şi o strategie agresivă de stimulare a economiei. 

Iniţial Angela Merkel a respins categoric introducerea obligaţiunilor comune ca măsură pentru scăderea costurilor de finanţare a Spaniei. 

A făcut, ulterior, un pas înapoi, nuanţându-şi declaraţiile. La câteva ore după ce Mariano Rajoy a lansat un apel pentru ajutor din partea Europei, Angela Merkel a afirmat doar că obligaţiunile euro, titlurile euro şi fondurile de amortizarea datoriilor nu ar fi constituţionale în Germania şi, din punct de vedere economic, ar fi "greşite şi contraproductive".
Anterior, la Berlin, în cadrul unei întâlniri cu parlamentarii, Angela Merkel afirmase “Mă tem că la summit se va vorbi mult prea mult de datorii comune şi mult prea puţin despre îmbunătăţirea supravegherii şi măsuri structurale. Supravegherea şi răspunderea comună a datoriilor trebuie să meargă în paralel. Datoriile nu pot fi comune înainte de implementarea unor mecanisme adecvate de supraveghere şi control”.
Respingând în mod categoric ideea emiterii de euroobligaţiuni în contul datoriilor, Angela Merkel a afirmat că acestea nu vor exista “atât timp cât voi trăi”
.“Vă dorim viaţă lungă” i-au urat unii deputaţi. 

Pe de altă parte, premierul francez Jean-Marc Ayrault a precizat cu diplomaţie că un asemenea sistem “necesită o mai mare integrare politică (...), iar acest lucru va necesita, fără îndoială, mai mulţi ani”.

Liderii UE au ajuns la un consens în legătură cu regulile privind recapitalizarea băncilor spaniole şi o relaxare a condiţiilor privind un eventual ajutor pentru Italia după ce Angela Merkel a cedat în lupta pentru austeritate ca măsură de soluţionare a crizei financiare. Dupa 13 ore şi jumătate de discuţii, finalizate în zori de zi, liderii celor 17 ţări europene au ajuns la un acord privind redeschiderea opţiunii de recapitalizare a băncilor. 

Discuţiile au fost prelungite şi de opoziţia Italiei şi Spaniei care şi-au condiţionat acordul pentru adoptarea măsurilor de creştere economică în Europa de aplicarea unor soluţii de urgenţă pentru ţările care se află în impas financiar.

„Nu este o abţinere de fond, dar vrem ca acest aspect să facă parte dintr-o singură rezolvare, soluţiile pe termen lung trebuie să fie legate de cele pe termen scurt”
 au declarat delegaţii italieni aflaţi la Bruxelles. Delegaţia spaniolă a precizat că susţine acest punct de vedere. „Suntem în favoarea unui pact de creştere economică, nu îl blocăm, dar sunt necesare şi măsuri de urgenţă” a declarat un diplomat spaniol, transmiţând subtextual mesajul că nu va exista un Pact fără aceste măsuri menite să ajute pe termen scurt ţările europene aflate în dificultate.

Premierul italian Mario Monti s-a declarat, dimineaţa, „mulţumit” de acordul care, în opinia sa, este „foarte important pentru viitorul Uniunii Europene şi al zonei euro”
.

Mario Monti a afirmat că „satisfacţia Italiei este dublă” atât legat de „conţinutul” acordului, cât şi de „stimularea procesului” în urma blocării adoptării pactului de creştere economică până la obţinerea unor măsuri de urgenţă pentru ţările aflate în dificultate financiară, în cursul lungii nopţi a negocierilor.

Şeful Guvernului italian a precizat că negocierile cu partenerii europeni au traversat „un moment foarte dificil”, că „a existat un pic de tensiune” dar „a fost utilă”. A detaliat: „Chiar dacă ne recunoaşteam în pactul de creştere economică, Italia a prezentat o rezervă şi a împiedicat adoptarea imediată a acestuia, lucru pe care l-a făcut, ulterior, şi Spania”. În final, această condiţionare dură a condus la „măsuri mulţumitoare pentru stabilizarea zonei euro”. Mario Monti s-a referit explicit la o măsură susţinută de Spania, anume „recapitalizarea directă a băncilor prin fonduri europene, fără să treacă prin bugetele de stat”.

„La cererea Italiei, după o lungă negociere, a fost introdus un paragraf atât în declaraţia privind mecanismele de stabilizare a pieţelor, cât şi în pactul de stabilitate cu privire la statele care respectă recomandările făcute ţărilor lor” dar care, cu toate acestea, întâmpină dificultăţi în a se finanţa de pe pieţe din cauza dobânzilor prohibitive, a precizat Monti. „Este cazul Italiei în acest moment” a subliniat el dând asigurări că, deocamdată, Roma nu intenţionează să recurgă la aceste mecanisme. Italia „s-a bătut pentru aceste măsuri, dar nu intenţionează, pentru moment, să beneficieze de ele”.

Premierul italian a mai precizat că „ţările care vor dori să beneficieze de aceste intervenţii în vederea stabilizării vor trebui să le ceară dar nu vor fi nevoite să se supună unui program specific; vor trebui să semneze un memorandum, dar nu va fi implicată Troica; vor trebui, pur şi simplu, să respecte, în continuare, deciziile pe care le respectă deja”
.

Acordul convenit la Consiliul European, care permite recapitalizarea directă a băncilor şi folosirea fondurilor europene pentru cumpărarea de datorii aparţinând statelor aflate în dificultate a fost subiectul-vedetă al presei europene. Invariabil, este asociat cu Spania şi cu Italia.
Presa germană este de acord că Italia şi Franta sunt beneficiarele acordului, referindu-se la concesiile semnificative făcute de Angela Merkel.

„Victorie la puncte pentru Monti”
 obţinută în condiţiile în care „premierul italian, Mario Monti şi colegul său spaniol, Mariano Rajoy, au reuşit să smulgă concesii semnificative de la cancelarul Merkel”. Cotidianul economic Handelsblatt se întreabă, în articol: „A pierdut cancelarul german?” precizând că „prin susţinerea directă a sectorului bancar cu ajutorul fondului european de salvare, zona euro intenţionează să salveze Spania şi Italia, dar cu o condiţie importantă: supervizarea bancară europeană".
Der Spiegel abordează cedarea Angelei Merkel într-un comentariu cu titlu semnificativ: “Italia şi Spania au câştigat în pokerul negocierilor”.

 Angela Merkel a avut o atitudine dură înaintea summit-ului UE, insistând că nu va face concesii, dar Italia şi Spania au învins voinţa “cancelarului de fier” care a cedat presiunilor acceptând condiţii de asistenţă mai facile şi ajutoare acordate direct băncilor. “Premierul Italiei, Mario Monti, a fost atât de relaxat încât a vorbit chiar şi despre fotbal la sfârşitul summit-ului UE. Este mândru şi fericit că echipa Italiei a învins Germania în semifinalele Euro-2012.”

 Comparându-l pe Mario Monti - care a înfrânt rezistenţa Angelei Merkel - cu atacantul italian Mario Balotelli - care a înfrânt apărarea echipei Germaniei la meciul de fotbal de la Varşovia - Der Spiegel subliniază că premierul italian şi premierul spaniol Mariano Rajoy au obţinut acces mai uşor la fondul permanent de asistenţă - Mecanismul European de Stabilitate. În viitor, statele din zona euro care vor respecta reglementările bugetare stabilite de Comisia Europeana vor putea primi ajutor fără a mai accepta măsuri de austeritate suplimentare. În plus, supravegherea strictă a CE, BCE şi FMI nu se va mai aplica. MES va putea furniza asistenţă financiară directă şi băncilor, în viitor, dar numai după constituirea unui mecanism de supraveghere a sistemului bancar, sub egida BCE.

“Este o înfrângere dureroasă pentru Angela Merkel. În contextul în care Parlamentul german va supune aprobării Mecanismul European de Stabilitate şi Pactul fiscal european, cancelarul german dorea evitarea acordării de concesii sud-europenilor. Inaintea summit-ului, consilierii cancelarului excludeau posibilitatea flexibilizării condiţiilor de acces la fondurile MES. (...) Acum, Angela Merkel revine învinsă la Berlin”

 „Acest acord este o victorie a Spaniei si Italiei”
.

Presa franceză precizează că Spania şi Italia au „perturbat” agenda summit-ului dând o „lovitură de forţă” pentru a ajunge la un acord, punându-l la stâlpul infamiei pe cel legat de creşterea economică. 

„Cele două ţări, spre surprinderea generală, au respins iniţial pactul de creştere pe care chiar ele l-au aprobat cu o săptămână în urmă la Roma, pentru a-i obliga pe partenerii europeni să accepte un mecanism care să le scadă costurile împrumuturilor”
..

Le Monde scrie despre acordul „smuls cu forcepsul”, în timpul discuţiilor care s-au prelungit în noapte, urmarea presiunii premierilor spaniol şi italian, deşi, iniţial, era prevăzut ca problema ajutoarelor de urgenţă să fie dezbătută ulterior.

„Spania a obţinut acordul pentru restructurarea sectorului său bancar”
, liderii zonei euro căzând de acord să restructureze radical planul în valoare de 100 miliarde de euro pentru recapitalizarea băncilor spaniole. Acestea urmează să primească fondurile direct, fără ca în urma acestei operaţiuni să rezulte şi o creştere a datoriei publice.

Premierul Mario Monti primeşte laude în presa italiană, fiind considerat artizanul acordului. „Monti a evitat o vinere neagră”
 iar Roma „a obţinut un mecanism pentru a calma pieţele cu ajutorul titlurilor germane”.

La Repubblica este de părere că acest acord este un „triumf al axei Monti-Hollande” adăugând că „după o negociere dramatică şi tensionată ce a durat 15 ore, cu ajutorul veto-ului lui Monti şi Rajoy, liderii UE au ajuns la un acord asupra scutului împotriva primelor de risc cerut de Italia”.
Un punct de vedere analitic, de un optimist rezervat, se regăseşte în Wall Street Journal. 

Situaţia nu s-a schimbat cu adevărat în favoarea Spaniei şi Italiei după summit-ul Uniunii Europene, iar cancelarul german, Angela Merkel, nu a făcut concesii fundamentale în relaţia cu partenerii europeni.

„La summitul european au fost decise lucruri importante: crearea unei autorităţi bancare centrale, posibil BCE, este unul dintre ele. Spania a primit câteva concesii. Liderii UE au stabilit că Mecanismul European de Stabilitate nu va mai putea impune condiţii de austeritate severă în momentul acordării de asistenţă financiară sectorului bancar spaniol” subliniază WSJ, notând că Madridul va fi favorizat şi de promisiunea că MES va putea recapitaliza direct băncile, probabil din 2013, după ce va exista structura centrală de supraveghere.

„Este posibil ca nici una dintre aceste concesii acordate Spaniei să nu schimbe lucrurile pe termen scurt; ele creează însă aşteptarea credibilă că, în următoarele 12 luni, băncile spaniole vor fi consolidate” argumentează Wall Street Journal. „Dar ce se întâmplă în cazul Italiei? Mario Monti a insistat că ţara sa este expusă în mod nedrept frontului de război cu pieţele financiare. (...) Dar nu se ştie clar cum s-a schimbat situaţia. Oficialii europeni afirmă că orice formă de asistenţă pe piaţa obligaţiunilor va avea nevoie de un memorandum cu statul care beneficiază de acest favor. Însă aceste lucruri erau stabilite deja în acordul dintre Roma şi Comisia Europeană” aminteşte WSJ. 
Concluzia:
"Marea surpriză a summitului a fost concesia Germaniei de a permite recapitalizarea directă a băncilor spaniole prin intermediul MES. Dar acest lucru se va întâmpla abia după crearea unei structuri centrale de supraveghere. Un astfel de acord confirmă o metodă clasică a Berlinului: paşi înainte, sub condiţii stricte”.
Huffington Post nota că există semne de întrebare privind planul UE de asistenţă bancară directă. „Liderii Europei au surprins scepticii cu un plan îndrăzneţ ce prevede pomparea de fonduri în băncile care au probleme, reducerea costurilor de împrumut pentru Spania şi Italia şi evitarea măsurilor de austeritate impuse statelor care solicită asistenţă. Acum, însă, miniştrii de Finanţe au la dispoziţie o săptămână şi jumătate pentru stabilirea detaliilor, iar investitorii vor fi foarte atenţi”. Subliniază că: "Deciziile luate la summitul de la Bruxelles nu vor pune capăt crizei care afectează Europa de aproape trei ani. Rămân numeroase întrebări privind modul în care va funcţiona sistemul asistenţei bancare directe, privind existenţa unor suficiente fonduri pentru salvarea băncilor; în plus, nu se ştie dacă săraca şi îndatorata Grecie va fi exclusă din zona euro"
Planul privind asistenţa directă acordată băncilor prevede instituirea unei autorităţi centralizate - probabil BCE - pentru supravegherea băncilor europene, care, în prezent, sunt sub controlul guvernelor statelor naţionale - guverne care au evitat, până acum, închiderea băncilor neperformante. „Însă, în cadrul uniunii bancare, noua autoritate centrală va obţine, probabil, atribuţii de a închide băncile neperformante în cazul în care guvernele naţionale vor evita aceste măsuri” atrage atenţia Huffington Post.

Conform unei alte opinii - mult mai puţin convingătoare - victoria Spaniei şi Italiei la summit-ul UE în faţa Germaniei este una aparentă. Angela Merkel ar fi rezistat presiunilor în privinţa adoptării eurobondurilor, iar asistenţa directă oferită sistemului bancar nu va fi posibilă fără noi reforme. 

“Este evident că o recapitalizare directă a băncilor spaniole nu va fi posibilă imediat pe baza actualelor seturi de reglementări” este de părere Norbert Barthle, purtătorul de cuvânt pe probleme bugetare al grupului parlamentar al Uniunii Creştin-Democrate. “Acesta ar fi un nou instrument al Mecanismului European de Stabilitate care va avea nevoie de aprobarea Bundestagului”
. 

Secretarul general al CDU, Hermann Groehe, a precizat că Angela Merkel a evitat solicitările pentru acceptarea eurobondurilor şi mutualizarea datoriilor europene. “Ideea centrală este că au existat tentative masive (…) de mutualizare a datoriilor statelor europene. Faptul că Angela Merkel (…) a evitat cu succes acest lucru este un lucru bun pentru Germania ca ancoră de stabilitate, este un lucru bun şi pentru Europa”
.

Deşi cesiunile în faţa Italiei şi Spaniei au fost clare şi substanţiale, Angela Merkel a apreciat că a rămas „credincioasă” principiilor sale acceptând compromisurile pentru ajutorarea ţărilor din zona euro aflate în dificultate.

„Eu cred că am realizat ceva important, dar am ramas credincioşi filozofiei noastre, anume nici o prestaţie fără ceva în schimb”
 a afirmat cancelarul german. „Rămânem în întregime în schema precedentă, adică prestaţie, ceva în schimb, condiţionalitate şi control”.

François Hollande s-a declarat mulţumit faţă de „efectele fericite” ale măsurilor.

Efecte pozitive asupra Irlandei


Decizia liderilor statelor din zona euro de a permite recapitalizarea directă a băncilor prin intermediul Instrumentului European de Stabilitate Financiară (FESF) şi al Mecanismului European de Stabilizare (MES) va schimba substanţial „regulile jocului” pentru Irlanda, facilitându-i revenirea pe pieţele financiare, a precizat vicepremierul Eamonn Gilmore. „După ce vor fi puse la punct detaliile, între iulie şi sfârşitul anului, va exista un impact real asupra nivelului datoriei noastre şi ni se va îmbunătăţi considerabil capacitatea de a reveni pe pieţe şi de a nu avea nevoie de un al doilea pachet de salvare”
.

Irlanda, ale cărei bănci au fost lovite dur de criza financiară, a solicitat la sfârşitul anului 2010 un ajutor din partea UE şi a FMI. Planul de salvare a prevăzut acordarea a 85 de miliarde euro în trei ani, în condiţii draconice.

În pofida unei uşoare creşteri economice de 0,7% în 2011 şi a estimării unui plus de 0,5% în 2012, Dublinul nu a reuşit până în prezent să revină pe pieţele financiare.

Bursele au reacţionat - euro s-a apreciat faţă de dolar

Bursele europene au înregistrau creşteri în urma acordului-surpriză încheiat, în timpul negocierilor-maraton desfăşurate noaptea, la Bruxelles, între liderii zonei euro cu privire la posibilitatea recapitalizării băncilor prin fonduri de salvare europene, conform solicitării Italiei şi Spaniei.

După cum au sperat Madridul şi Roma, în urma măsurilor de stabilizare financiară care se loviseră, până acum, de opozitia Germaniei, dobânzile împrumuturilor pe termen lung s-au destins. Randamentul spaniol a scăzut la 6,466%, faţă de 6,896% - din seara precedentă negocierilor soldate cu succes - iar cel italian s-a stabilizat la 5,865%, faţă de 6,182%.

Euro s-a apreciat cu 1,9% faţă de dolar - cea mai mare creştere din acest an, după ce, la Bruxelles, s-a decis relaxarea termenilor împrumuturilor pentru băncile spaniole. Cererea pentru euro a fost provocată de eliminarea de către participanţii la summit a condiţiei ca împrumuturile destinate băncilor spaniole să dea un statul preferenţial guvernelor creditoare.

„Aşteptările erau atât de mici, încât orice ştire pozitivă ar fi avut acelaşi impact. Încă nu s-a stabilit un cadru de introducere a obligaţiunilor comune”
 a apreciat Charles St-Arnaud, analist în cadrul Nomura Holdings din New York.

Euro a urcat la New York cu 1,9%, la 1,2683 dolari pe unitate, după ce, în timpul tranzacţiilor, a avansat cu până la 2%, cea mai mare creştere după octombrie 2011.

Indicele dolarului a scăzut cu până la 1,7%, cel mai mult după octombrie anul trecut, decizia referitoare la Spania reducând interesul investitorilor pentru plasamente considerate sigure.

La finalul summit-ului zonei euro, preşedintele UE, Herman Van Rompuy, a anunţat crearea, până la sfârşitul anului, a unui mecanism care să permită recapitalizarea directă a băncilor, în anumite condiţii, prin fondurile de salvare FESF şi MES.

Zona euro este totodată pregătită pentru o utilizare mai „suplă” a fondurilor de salvare în vederea „asigurării pieţelor şi obţinerii stabilităţii în privinţa obligaţiunilor suverane ale membrilor săi” a precizat Herman Van Rompuy - un alt mod de a spune că FESF şi MES ar putea cumpăra, în mod direct, titluri emise în contul datoriilor ţărilor cu poziţii fragile pe pieţe.

120 miliarde de euro pentru stimularea economiei UE.
„Am ajuns la un acord pe un anumit număr de puncte” a declarat Herman Van Rompuy. A menţionat „agenda pentru creştere economică şi locuri de muncă” pentru care „vom aloca aproximativ 120 de milioane de euro, pentru a putea lua măsuri imediate de creştere economică.”

Programul se bazează pe creşterea capacităţii de împrumut a Băncii Europene de Investiţii (BEI) cu 60 miliarde de euro - restul de 60 miliarde provenind din fondurile structurale neutilizate.

Vor mai exista şi proiecte de emitere a unor bonduri care vor fi „demarate în vară” pentru a finanţa infrastructurile de transport şi energie, estimate la cinci miliarde de euro.

Comisia Europeană a propus în cadrul reuniunii Consiliului European ca României şi altor state membre să nu le fie reduse fondurile UE în perioada 2014-2020, preşedintele CE, Jose Manuel Barroso, recomandând, în acelaşi timp, autorităţilor de la Bucureşti, să crească gradul de absorbţie a banilor comunitari.
Discuţiile liderilor europeni au vizat, în mod special, identificarea unor soluţii pentru limitarea creşterii ratelor dobânzilor, care afectează mai ales Spania şi Italia.

Italia a cerut o flexibilitate în posibilitatea răscumpărării datoriei publice pe pieţele „secundare” de către Instrumentul European de Stabilitate Financiară, cu condiţia ca statul să fie supus unei analize a Băncii Centrale Europene. 

Spania a prezentat deja o cerere oficială de asistenţă de la FESF pentru sectorul său bancar.

Muntenegru - undă verde pentru începerea negocierilor de aderare la UE


Liderii europeni au confirmat deschiderea negocierilor de aderare Muntenegru - Uniunea Europeană.

Într-o declaraţie adoptată la finalul summit-ului de la Bruxelles, liderii europeni au afirmat ca „aprobă” recomandarea în acest sens făcută de miniştrii afacerilor europene, de „a începe negocierile de aderare” cu Muntenegru, care a obţinut, în decembrie 2010, statutul oficial de „ţară candidată” la Uniunea Europeana.

Muntenegru se va alătura, astfel, Turciei şi Islandei, celelalte două ţări care poartă negocieri în evderea aderării la UE.

Miniştrii afacerilor europene au subliniat „importanţa specială”
 pe care UE o acordă statului de drept şi drepturilor fundamentale, facând apel la Muntenegru „să se ocupe de problemele identificate de Comisia Europeană în cel mai recent raport al său”. Este vorba „în special despre independenţa sistemului juridic, de luptă împotriva corupţiei şi crimei organizate”.

Herman Van Rompuy: ”UE a ajuns la un acord pentru crearea unui brevet european”


Uniunea Europeană a ajuns la un acord care permite crearea unui brevet unic european, a anunţat Herman Van Rompuy, pe contul sau de Twitter. “Am ajuns la un acord final asupra brevetului european”
..

Uniunea Europeană încearcă de câteva decenii să pună la punct un sistem de brevet care să protejeze o singură dată o invenţie în toate statele membre, însă discuţiile s-au blocat asupra oraşului care ar trebui să asigure o jurisdicţie unificată, competentă să se pronunţe asupra litigiilor la nivel european.

Londra, Paris şi München au fost avute în vedere în acest sens, însă nici Anglia, nici Franţa, nici Germania - unde se află respectivele oraţe – nu au vrut să renunţe la candidatură, acceptând o variantă unică.

În cele din urmă, sediul acestei jurisdictii şi biroul preşedintelui său vor fi la Paris, în timp ce administraţia va fi la München. Cazurile vor fi distribuite între cele trei oraţe în funcţie de specialităţi: chimia şi farmacia - la Londra; textilele şi electricitatea - la Paris;  ingineria sau mecanica - la München.
Între austeritate şi nevoia de creştere
Ernst & Young - una dintre cele mai mari companii de consultanţă financiară - apreciază, în Raportul Ernst & Young Eurozone Forecast (EEF) – Summer 2012, că aversiunea faţă de riscuri a pieţelor financiare, a companiilor şi a populaţiei se va ameliora către sfârşitul lui 2012, dacă programul aplicat Greciei va continua şi că alte state membre ale zonei euro, precum Spania şi Italia, vor evita turbulenţe financiare semnificative în perioada următoare.

O eventuală revenire în 2013 va fi modestă, având în vedere multiplele problematici cu care se confruntă zona euro, fiind prognozată o creştere de doar 0,4%. Pe măsură ce constrângerile fiscale se relaxează în 2014, EEF prognozează că zona euro va înregistra creşteri de 1,7% în 2014 şi de 2% în 2015 şi 2016.

“Pentru unii, dilema alegerii între austeritate şi creştere are un răspuns imediat, ceea poate indica o simplificare periculoasă. Având în vedere expunerea băncilor din zona euro pe datoriile suverane, este clar că stabilitatea fiscală este mai inter-conectată ca niciodată cu stabilitatea sistemelor financiare. Prin urmare, stabilitatea fiscală este o componentă cheie în recuperarea sănătăţii sectorului bancar şi în obţinerea finanţării pentru investiţii şi creştere” apreciază Marie Diron, consultant economic senior al Ernst & Young Eurozone Forecast.

Elementele politicii fiscale pot fi ajustate într-o manieră care să încurajeze creşterea. Structura cheltuielilor guvernamentale poate fi modificată la nivel naţional pentru a stimula creşterea cheltuielilor pentru investiţii. Acele regiuni ale zonei euro care sunt mai stabile din punct de vedere fiscal îşi pot relaxa planurile de consolidare pentru a stimula cererea internă, sprijinind astfel relansarea activităţii în alte regiuni. 

O altă componentă-cheie a strategiei de creştere este dezvoltarea comerţului cu pieţele emergente - Germania, spre deosebire de celelalte ţări, se bucură deja de o creştere substanţială a exporturilor de bunuri de capital către China şi alte zone. Este o provocare, în special pentru Italia şi Spania, dar vor urma şi alte state. 

Pe de altă parte, Germania ar putea fi nevoită să accepte salarii şi inflaţie internă crescute pentru a-şi asigura o competitivitate continuă la periferia Uniunii Europene. Acest lucru a fost acceptat ca o soluţie pe termen scurt în Germania, dar este încă nesigur cât de durabil va fi.

Pe cât de importantă este rezolvarea problemelor zonei euro pe termen scurt, cei care definesc politicile publice nu trebuie să piardă din vedere problemele fundamentale pe termen lung. Europenii vor trebui să analizeze atent viitorul lor economic, chiar şi după încheierea acestei perioade de incertitudine, când se va reveni la o oarecare stabilitate. Productivitatea în majoritatea Europei este în urmă faţă de cea a altor regiuni din lume, iar acest lucru, combinat cu existenţa unei populaţii îmbătrânite, ridică întrebări serioase.
După Consiliu: Germania a blocat crearea mecanismelor pentru salvarea zonei euro


La Curtea Constituţională a Germaniei au fost depuse şase reclamaţii împotriva creării mecanismului european de stabilitate ESM (European Stability Mechanism) şi a acordului de întărire a disciplinei fiscale în zona euro.

Documentele au fost aprobate de Bundestag şi Bundesrat în 29 iunie. Pentru intrarea în vigoare a acestora era necesară semnătura preşedintelui Joachim Gauck care a refuzat să le promulge până când Curtea Constituţională nu va examina plângerile menţionate.

Reclamaţiile au fost depuse de facţiunea “de stânga” din Bundestag, de Peter Gauweiler, membru CSU,  de societatea “Mai multă democraţie”, de fostul ministru al Justiţiei Herta Daeubler-Gmelin şi de expertul în drept constituţional Christoph Degenhart. Reclamaţiilor li s-au alăturat 12.000 de persoane, inclusiv “Uniunea contribuabililor germani”. Principalul motiv invocat de reclamanţi este încălcarea drepturilor Parlamentului naţional ca urmare a instituirii ESM şi a noului Acord privind disciplina fiscală în UE.

Potrivit Acordului de întărire a disciplinei fiscale, deficitul bugetar al statelor membre ale UE nu ar trebui să depăşească 0,5% din PIB.

Guvernul cancelarului Angela Merkel spera ca mecanismul de stabilitate, cu un fond de 700 miliarde de euro, să înceapă să funcţioneze de la 1 iulie 2012. În prezent, există un fond de stabilizare de 250 miliarde de euro, resurse financiare insuficiente pentru a salva zona euro.

GRECIA: GUVERN NOU, PROBLEME VECHI
La ultimele alegeri parlamentare din Grecia au câştigat cei cotaţi de adepţii austerităţii din UE ca fiind susţinătorii euro. În Parlamentul elen majoritatea aparţine partidelor care susţin menţinerea ţării în zona euro şi încurajează implementarea reformelor structurale - formal, şi măsurile de austeritate. 

Învingătoare a ieşit formaţiunea Nea Dimokratia (ND) condusă de conservatorul Antonis Samaras. O provocare dificilă ţinând seama de faptul că, în prezent, Grecia trăieşte din ajutorul creditorilor străini (FMI, UE şi BCE). 
Nea Dimokratia şi PASOK au promis electoratului o renegociere a condiţiilor privind relansarea economică a ţării, dar acest lucru pare foarte puţin probabil mai puţin din cauza inflexibilităţii creditorilor internaţionali - aşa cum tinde să creadă tot mai mult societatea elenă - cât a neîncrederii partenerilor străini în politica Atena. În acest sens, este invocat faptul că guvernele elene din ultimii trei ani au procedat la reduceri salariale masive şi la diminuarea pensiilor dar nu au luat măsuri în sensul reformelor structurale necesare şi a combaterii evaziunii fiscale.
 Noului guvern elen îi revine sarcina de a reechilibra balanţa. După declinul şi ezitările din ultimii ani, noii reprezentanţi ai Atenei vor trebui să le dovedească partenerilor externi că sunt decişi să scoată ţara din impas, procedând aşa cum li se cere. În acelaşi timp, noul Cabinet se află în faţa unei naţiuni care nu mai acceptă austeritatea - cel puţin, dacă la orizont nu se conturează depăşirea situaţiei disperate a economiei şi societăţii elene.

În ultima vreme, un punct de vedere câştigă tot mai mult teren. Atât Parisul cât şi Berlinul au reuşit să cadă de acord că, în sudul Uniunii Europene, politica de austeritate nu are şanse de reuşită dacă nu este însoţită de un program care să stimuleze revigorarea economică.   

Articularea nemulţumirii grecilor i-a asigurat un rol important partidului SYRIZA - alianţa de stânga sub conducerea noii vedete politice de la Atena,  Alexis Tsipras care, dacă ar fi câştigat guvernarea, avea în intenţie rezilierea acordurilor privind Grecia şi renunţarea la politica de austeritate.

Liderii europeni adepţi ai măsurilor de austeritate şi, mai ales, cei de la Berlin, nu şi-au ascuns satisfacţia faţă de faptul că, la scrutinul desfăşurat la mijlocul lunii iunie, nu a învins SYRIZA. Cu toate acestea, nu se îndoieşte nimeni de faptul că alianţa radicalilor de stânga nu va rata şansa de a-şi demonstra puterea proaspăt obţinută atât în faţa Guvernului cât şi în Parlament.

Supus presiunilor şi provocărilor, noul Executiv de la Atena se află într-o situaţie dificilă şi delicată. .

Între ciocan şi nicovală
Noul ministru elen de Finanţe, Jannis Stournaras, este specialist. în economie. În plan intern, va trebui să implementeze o serie de reforme. În plan extern, va trebui să obţină o renegociere a condiţiilor de acordarea a creditelor. 

După renunţarea, din motive de sănătate, a lui Vassilis Rapanos la funcţia de şef al Finanţelor elene, absolventul Universităţii Oxford, Jannis Stournaras, pare a fi una din puţinele soluţii de care dispune Grecia. Guvernul de coaliţie de la Atena, sub conducerea conservatorului Antonis Samaras, demarează printr-un mesaj transmis străinătăţii: finanţele ţării vor fi în mâinile unui tehnocrat, nu în cele ale unui ministru aparţinând unui partid politic.

Cu toate acestea, inevitabil, economistul Jannis Stournaras va trebui să se orienteze în funcţie de agenda politică a formaţiunilor aflate la guvernare. Partenerii din coaliţia de la Atena s-au înţeles să ceară la Bruxelles amânarea cu doi ani a termenului impus Greciei privind finalizarea programului de austeritate. Mai mult, aceştia vor să facă gesturi sociale destul de generoase, precum renunţarea la reducerile salariale, reducerea TVA şi reevaluarea reformelor nepopulare de pe piaţa muncii. Cu partenerii europeni, executivul elen şi-a propus să renegocieze pachetul de salvare destinat Greciei.

În opinia profesorului în economie Dimitris Mardas "Propunerea privind rediscutarea pachetului de salvare nu se va impune, la fel cum nici în privinţa reformelor structurale sau a măsurilor de modernizare nu vor fi acceptate compromisuri"
. Cu o visterie aproape goală, Grecia nu va mai fi capabilă să ramburseze datoriile - a adăugat Mardas.

Informaţiile publice de la Atena confirmă temerea că nu se întrezăreşte sfârşitul recesiunii. Conform unui raport al Institutului pentru cercetarea economiei KEPE, declinul economic al Greciei va fi, anul acesta, mai accentuat decât s-a crezut iniţial. Se estimează că pierderile, în cel de al treilea trimestru al anului, vor atinge nivelul record de 9,1%. În acest caz, nici măcar măsurile de austeritate suplimentare, prevăzute pentru anul în curs, prin care s-ar fi economisit 11,5 miliarde de euro, nu vor fi suficiente pentru a stabiliza bugetul - apreciază expertul în economie Nikos Filippidis. În următoarele luni, guvernul elen va trebui să treacă proba de foc. "În lipsa banilor la buget, cabinetul de la Atena va trebui să renegocieze totul, cel târziu până la sfârşitul lunii iulie, iar până atunci să improvizeze"
 este de părere Nikos Filippidis.

În prima sa declaraţie de după alegeri, premierul Antonis Samaras a dat asigurări că situaţia ţării este obligaţia sa. De atunci, conservatorii amintesc cu orice ocazie că, deşi Executivul îşi menţine obiectivul privind renegocierea pachetului, acesta va trebui mai întâi să-şi câştige reputaţia de partener de încredere, de exemplu prin promovarea reformelor structurale şi a privatizărilor. 

Declaraţiile pot fi interpretate ca o tactică de retragere sau ca o încercare de a câştiga timp. Într-un interviu televizat, Dimitris Tsiodras - jurnalist şi fost purtător de cuvânt al guvernului - a afirmat că Grecia va merge, pas cu pas, mai departe: "Strategia noastră se bazează pe trei piloni: în primul rând, dorim să nu parăsim comunitatea monetară şi, în acest sens, vom lua măsurile necesare. În al doilea rând, suntem de acord să economisim, dar dorim să revenim asupra anumitor aspecte din programul de salvare întrucât nu putem ignora realitatea socială din această ţară. În al treilea rând, Grecia îşi va achita datoriile la timp"
 a precizat Dimitris Tsiodras.
Guvernul elen cere o perioadă de graţie de “cel puţin doi ani”
 

Noul guvern de coaliţie din Grecia cere limitarea concedierilor unor funcţionari şi o amânare suplimentară de ”cel puţin doi ani'” pentru aplicarea planului de austeritate impus de creditorii internaţionali majori, UE şi FMI, potrivit unui document oficial. Guvernul insistă asupra faptului ca revizuirea solicitată a acestui plan de salvare impus Greciei de către UE şi FMI trebuie să permită extinderea până în 2016, a “reformelor de ajustare bugetară”. 

Obiectivul acestui plan este de a reuşi reducerea deficitului ”fără a adăuga noi reduceri de salarii, pensii şi investiţii publice” cu renunţarea la reducerile de personal şi reevaluându-se ajutoarelor de şomaj. Guvernul elen doreşte ”să evite reducerile de angajaţi permanenţi şi să facă economii asupra costurilor non-salariale, prin reducerea birocraţiei”. 
Din cauza deficitului de personal apărut în urma impuselor masive reduceri ale personalului din administraţie, Atena s-a confruntat cu situaţii fără rezolvare. Ministerul de Finanţe de la Atena nu a putut colecta penalităţi de 12,6 miliarde de euro la taxele restante, sumă echivalentă cu 6,2% din PIB, ca urmare a numărului prea mic de angajaţi şi a lipsei aplicaţiilor electronice. Statul a reuşit să încaseze penalităţi de numai 630 de milioane de euro, mai puţin de 5% din totalul de 13,2 miliarde de euro.
 
Noua administraţie va revizui, de asemenea, reducerea salariului minim şi măsurile luate la începutul acestui an pentru a se preveni pierderile de locuri de muncă în sectorul privat, indicând faptul că acordurile colective de muncă vor reveni “la nivelul stabilit de legile sociale în vigoare şi acquis-urile europene”. 

Documentul estimează că angajatorii şi sindicatele ar trebui să fie autorizaţi să stabilească nivelul salariului minim în sectorul privat, care a fost redus cu 22% - la 586 de euro - în luna februarie, în cadrul unui pachet de măsuri destinate să însoţească al doilea plan de ajutor internaţional acordat Greciei. 

Christine Lagarde, inflexibilă în privinţa planului de împrumut pentru Grecia

Directoarea generală a FMI, Christine Lagarde, a declarat, privitor la planul de împrumut pentru Grecia acordat de Fondul Monetar Internaţional, Uniunea Europeană şi Banca Centrală Europeană. “Nu sunt deloc dispusă să negociez sau să renegociez. Suntem dispuşi să găsim fapte. Sunt sigură că guvernul grec va avea cifre excelente de comunicat (...). Chiar vreau să ştiu ce au făcut în ultimele luni pentru a se conforma programului”
 fixat de cei trei creditori internaţionali.
Din 2010, zona euro şi FMI au deblocat două pachete de împrumuturi pentru Atena, în valoare de 110 miliarde de euro, respectiv de 130 de miliarde, în plus faţă de ştergerea unei datorii de 107 miliarde de euro deţinută de creditorii privaţi. În schimb, Atena s-a angajat să revină la un buget echilibrat până la sfârşitul lui 2014, existând posibilitatea amânării termenului limită cu un an dacă tendinţa economică rămâne puternic negativă.

Grecia a încălcat un acord cu UE şi FMI angajând circa 70.000 de funcţionari în 2010-2011. Un reprezentant al Troicii a declarat, sub rezerva anonimatului, că, într-un prim raport intern în acest sens al misiunii permanente a UE, BCE şi FMI se preciza. “În timp ce Guvernul (Pasok) trecea legi privind reducerea numărul funcţionarilor, îi aducea înapoi pe fereastră”
.

Grecia a promis să înlocuiască în această perioadă doar un funcţionar din cinci în cadrul unui prim memorandum negociat în schimbul unui ajutor financiar masiv.

Raportul pe care ministrul de Finanţe Giorgios Zannias urma să îl transmită succesorului său desemnat după alegerile din 17 iunie, Vassilis Rapanos, arată că există în continuare, oficial, 692.000 de funcţionari, în timp ce 53.000 au ieşit la pensie în 2010. Acest raport este privit ca referinţă în timp ce o misiune a Troicii este aşteptată la Atena pentru a evalua situaţia ţării, iar Grecia cere renegocierea memorandumului semnat în februarie.
Troica: o nouă misiune în Grecia


Pentru prima oară după octombrie 2011, a fost programată o misiune a Troicii (Uniunea Europeană, Fondul Monetar Internaţional şi Banca Centrală Europeană) la Atena pentru a monitoriza progresele Greciei în implementarea reformelor. De raportul inspectorilor financiari străini va depinde acordarea următoarei tranşe de împrumut şi decizia privind revizuirea actualului program de austeritate, dorite de proaspătul guvern elen. 

 Experţii financiari au fost nevoiţi să-şi amâne misiunea de câteva ori - ultima dată din cauză că unii membri ai noii coaliţii de guvernământ, aflată sub conducerea conservatorului Antonis Samaras, nu au fost disponibili din motive de sănătate. În timpul campaniei electorale din Grecia, Troica a preferat să păstreze distanţa. A anunţat că va fi prezentă, prin reprezentanţii săi, în Grecia, după învestirea guvernului.

După instalare, noul Cabinet elen cere renegocierea programului de austeritate pentru atenuarea efectelor sociale ale acestor măsuri. Coaliţia se aşteaptă cel puţin la extinderea cursului reformelor până în 2016, astfel încât Grecia să aibă "în sfârşit timp să respire" - cum se spune la Atena.

 
Pe fondul unui şomaj a cărui rată a atins 23% şi a unei scăderi record a PIB, de 7%, majoritatea grecilor consideră că solicitarea guvernului Samaras este justificată. 

În conflict cu opoziţia

Troica avertizează că mult promisele reforme, mai ales cele în domeniile fiscal, privatizare şi restructurare administrativă, întârzie. În octombrie 2011, şeful delegaţiei FMI la Atena, Poul Thomsen, afirma că măsurile adoptate până la momentul respectiv nu erau nici pe departe suficiente. „Va trebui să impresionăm Troica şi să facem chiar mai mult decât am promis” afirma, atunci, Kostis Hatzidakis - analist financiar al formaţiunii conservatoare. Acum Kostis Hatzidakis a ajuns ministru al economiei şi are ocazia să-şi pună în practică opiniile. Există indicii că, pentru a redobândi încrederea partenerilor străini, noul guvern elen vrea să demareze procesul de privatizare - intenţie care va alimenta conflictul cu opoziţia.

Alexis Tsipras, liderul Syriza, îi reproşează premierului Antonis Samaras că deja s-ar fi lăsat îngenuncheat de Troica şi că, spre deosebire de campania electorală, acum nu mai abordează subiectul revizuirii din temelii a programului de austeritate.

Visteria e goală 

Conform presei elene, Grecia mai dispune de bani până cel târziu la mijlocul lunii august, după care intră în faliment. În plus, 20 august este termenul scadent la care Grecia trebuie să achite către BCE peste trei miliarde de euro - reprezentând împrumuturi de stat. Alte 512 milioane de euro, reprezentând dobânzi, se cer achitate la sfârşitul lunii august. 

Există, totuşi, şi date conforme cu cerinţele Troicii. Potrivit unui recent raport al creditorilor străini, în ultimii trei ani aparatul de stat elen s-a diminuat. Din 2009 până în prezent, numărul funcţionarilor din serviciul public, încadraţi cu normă întreagă, a scăzut cu aproximativ 11% - la 780.000 de persoane.

A stârnit agitaţie un presupus contra-raport al reprezentantului FMI, Bob Traa, în care se speculează că, în ultimii doi ani, în Grecia ar fi fost angajaţi 70.000 de noi funcţionari publici.

Rezultatul ultimelor alegeri: „doar un respiro”

În presa germană, rezultatul alegerilor de la Atena şi viitoarea politică a noului Executiv sunt tratate cu circumspecţie. 


Într-un comentariu al Deutsche Welle, situaţia actuală din Grecia este catalogată ca fiind „doar un respiro”.

Responsabilii germani şi europeni – precum şi agenţii bursieri – sunt îndemnaţi să privească prudent către Grecia, înainte de a cataloga rezultatul scrutinului grecesc drept „pro-reformist” şi „pro-european”, considerând că „mai onest ar fi să se coteze rezultatul votului grecesc drept unul al fricii electoratului, un vot dictat de teama grecilor de o posibilă ieşire a statului elen din zona euro.” 


Convergenţa de fond a mediilor germane şi greceşti este notabilă. Publicaţia ateniană „To Vima” numeşte ultimul scrutin elen „un vot de teamă” care a câştigat teren în faţa „votului furiei” din 6 mai 2012. Argumentele sunt reci : „ţara este izolată fiindcă mari companii de asigurare şi credit (...) au decis să nu mai asigure importurile către Grecia (...) întreprinderile greceşti sunt la capătul puterilor fiindcă trebuie să plătească lichid pentru toate importurile lor (...) Companiile greceşti duc lipsă de materii prime, astfel încât producţia lor depinde aproape în întregime de importuri. În plan energetic, ţara este pe marginea prăpastiei, deoarece nu mai sunt bani iar Grecia ar putea pierde, în curând, accesul la piaţa iraniană, din cauza embargoului internaţional impus Teheranului.”


Ideea „votului fricii” este accentuată în presa elenă. 


   Vom asista la o „troică împotriva fricii” afirmă Ta Nea cu trimitere subtilă la negocierile între „troica elenă” – coaliţia de guvernământ formată din partidul Noua Democraţie (dreapta), condus de Antonis Samaras; Pasok (socialist), al cărui lider este Evangelos Venizelos şi Stânga Democratică (Dimar) a lui Fotis Kouvelis – şi „troica europeană” – Comisia Europeană, BCE şi FMI. 

Pe de altă parte, ideea de „respiro” - dar dintr-o altă perspectivă şi fără a se referi la liderii europeni, dar la greci- se regăseşte şi în presa elenă. „Cel mai important este că am câştigat puţin timp şi am putut lua o gură de aer, şi nu ne-am catapultat singuri în afara zonei euro” scrie publicaţia elenă Kathimerini

O altă convergenţă remarcabilă între comentariile germane şi cele greceşti este legată de o anumită doză de scepticism privind reuşita implementării reformelor şi ţinteşte structura Parlamentului de la Atena. 

„Alianţa radicalilor de stânga n-a câştigat alegerile, dar a obţinut nu mai puţin de o treime din votul grecilor, devenind, nota bene, a doua forţă politică a ţării! Această grupare marxistă extremistă nu-şi va rata probabil şansa de a-şi exhiba puterea proaspăt obţinută inclusiv prin proteste de stradă” precizează Deutsche Welle.  

„Dar ce nu ar trebui să se uite, este că Parlamentul este definit de extreme. Asta înseamnă că puterea câştigată de partidele de opoziţie, de stânga şi de dreapta, va fi proporţională cu eşecul noului guvern” scrie Kathimerini. 

Germania a insistat ferm ca Grecia să-şi respecte, fără rabat, angajamentele asumate pe plan internaţional, să continue politica de austeritate şi să procedeze la reforme structurale.


Pe de altă parte, însă, presiunea asupra Germaniei a crescut odată cu votul pro-stânga al francezilor şi al altor electorate, inclusiv al celui german din zona renană, sufragii al căror substrat este o clară opţiune anti-austeritate, favorabilă ideii impulsionării puternice a creşterii economice. 


În aceste condiţii, este previzibil ca Berlinul să cedeze - cel puţin parţial - în faţa unor presiuni europene şi globale. La acestea se adaugă, nu în ultimul rând, cele americane, precum şi cele ale instituţiilor monetare internaţionale, precum Banca Mondială.


Pe de altă parte, însă, Angela Merkel se află, la rândul său, în faţa alegerilor de anul viitor şi câţiva paşi înapoi - în sensul renunţării la fermitatea cu care solicita politica de austeritate - i-ar precariza poziţia în coaliţia sa de centru-dreapta. 

Interese divergente germano-elene

Odată cu felicitările adresate lui Antonis Samaras cu ocazia succesului repurtat la alegeri, cancelarul german Angela Merkel a adus în discuţie şi obligaţiile asumate de Grecia în contextul pachetului de ajutorare primit pentru a evita falimentul. Angela Merkel şi-a exprimat speranţa că Atena îşi va onora aceste obligaţii. Pentru Berlin, victoria lui Antonis Samaras şi a conservatorilor săi reprezintă răul cel mai mic.

Angela Merkel a afirmat, în repetate rânduri, că politica europeană este, de fapt, poltică internă. Dar niciodată într-o ţară membră a Uniunii Europene nu s-a încercat, ca în campania electorală din Grecia, influenţarea rezultatului scrutinului parlamentar. De un „scrutin decisiv pentru rămânerea Greciei în zona euro”, chiar de un „scrutin decisiv pentru soarta monedei euro” au vorbit adesea responsabilii de la Berlin, pentru a-i determina pe greci să adopte punctul lor de vedere privitor la rezultatului acestor alegeri. 

Mesajul a fost, se pare, recepţionat corespunzător de electoratul elen: anume că o victorie a forţelor radicale de stânga - Syriza - ar fi însemnat excluderea Greciei din spaţiul euro. Efectele nu s-au lăsat aşteptate: formaţiunea conservatoare, Nea Dimokratia, a reuşit să depăşească stânga la scrutin.

Într-o primă declaraţie făcută după scrutinul din 16 iunie în greacă şi în engleză, Antonis Samaras a precizat că ţara sa îşi va îndeplini promisiunile făcute şi va renunţa la "cursul politic aventurier"
.

Ca premier, Antonis Samaras va trebui să facă un joc politic complicat între aşteptările grecilor şi cele ale Uniunii Europene. 
În timpul campaniei electorale, le-a promis grecilor că va putea să le reprezinte mai bine interesele la Bruxelles decât contracandidaţii săi şi că va renegocia condiţiile de acordare a creditelor. A trezit în rândul concetăţenilor săi speranţa că dificultăţile cu care se confruntă nu vor mai fi atât de mari, că va exista creştere economică şi se vor crea noi locuri de muncă. 
Germania nu doreşte noi tratative cu Grecia. Mesajul a fost clar transmis de câteva ori: cancelarul Angela Merkel consideră că dacă Grecia va renegocia contractele de credit, aceleaşi revendicări ar putea fi formulate de Portugalia sau de  Irlanda. Pe de altă parte, nerespectarea înţelegerilor de către statul elen ar duce cu siguranţă la pierderea sprijinului populaţiei germane pentru ajutoarele în valoare de miliarde oferite Atenei de Germania. În opinia cancelarului german, urmările ar putea fi nu doar eşecul mecanismelor de salvare - EFSF şi ESM - dar chiar al zonei euro.

Europa, pregatită, în continuare, pentru ieşirea Greciei din zona euro

La mijlocul lunii mai, comisarul european pentru comerţ, Karel de Gucht, recunoştea în premieră că atât Banca Centrală Europeană cât şi Comisia Europeană lucrează la planuri de urgenţă, pentru cazul în care „Grecia eşuează”. Informaţia a fost imediat negată de colegul său, responsabil de starea monedei unice, Olli Rehn: „Karel de Gucht se ocupă de comerţ. Eu răspund de finanţe, economie şi de relaţiile cu BCE. Nu lucrăm la un scenariu pe marginea ieşirii Greciei din Clubul Euro”
.
Olli Rehn a fost contrazis, însă, de alţi oficiali. „Dacă băncile centrale şi firmele nu se pregătesc pentru o asemenea situaţie, vina e de partea lor” a precizat vice-premierul belgian Didier Reynders. El recunoaşte că „la nivel european, nu există discuţii coordonate despre ce e de făcut într-un asemenea caz.” Totuşi, un grup de lucru format din reprezentanţii zonei euro au solicitat guvernelor să elaboreze planuri de criză, pentru situaţia în care Grecia ar părăsi spaţiul monedei europene.


Conform Reuters, înalţi funcţionari din grupul euro au susţinut teleconferinţe în ultimele săptămâni, fără a ajunge însă la soluţii concrete. Printre ideile dezbătute se află şi introducerea controlului circulaţiei capitalului, suspendarea temporară a Tratatului Schengen care garantează libera circulaţie şi limitarea extragerii de numerar de la automatele bancare.

Băncile, luate cu asalt?

Băncile din spaţiul euro par bine consiliate, în cazul catastrofei păstrându-şi rezervele de lichidităţi.  
Herbert Stepic, şeful Wiener Raiffeisen Bank International, precizează: "O ieşire a statului mediteranean grav afectat de criză din spaţiul euro ar fi urmată de puternice volatilităţi pe pieţele financiare şi oscilaţii extreme ale cotaţiilor bursiere". Băncile şi-ar pierde încrederea reciprocă „în final şi economiile persoanelor private ar fi afectate". "Cea mai mare teamă a băncilor este neîncrederea din partea clienţilor privaţi. Ceea ce ar însemna că oamenii şi-ar putea retrage economiile." Prin urmare, corporaţia austriacă şi-a asigurat un fond de lichidităţi de aproape 25 miliarde de euro.

 Banca Centrală Europeană ar putea recurge la strategii similare. Primordială este evitarea unei crize a creditelor, precum cea care a dus la falimentul Lehman Brothers în 2008. Băncile au acordat deja de două ori, statelor din zona euro credite generoase, în valoare de peste 1000 miliarde de euro. 

Vor fi sistate creditele?

Firmele iau în calcul varianta sistării creditelor. Două treimi din companiile germane ar saluta ieşirea Greciei din zona euro, în vreme ce jumătate consideră excluderea ca fiind chiar posibilă. Fiecare a cincea firmă germană a pregătit deja un plan de urgenţă, datele rezultînd în urma unui sondaj comandat de firma de consultanţă Roland Berger. "Multe companii, mai ales centre de producţie, furnizori şi finanţatori implicaţi în Grecia, au fost nevoiţi să îşi ia măsuri de protecţie", spune Max Falckenberg, partener la Roland Berger Strategy Consultants.

Companiile se tem cel mai mult de o eventuală îngreunare sau chiar de o sistare a creditelor. "Firmele sunt speriate de o înrăutăţire a condiţiilor de creditare. Liniile de creditare ar putea fi scurtate sau complet refuzate"
 afirmă Max Fleckenberg. Dintre participanţii la sondaj, 70% declară că dispun de lichidităţi şi au în vedere să devină complet independenţi faţă de bănci. Dar, potrivit studiului respectiv, 94% din cei intervievaţi apreciază finanţarea internă ca fiind cea mai importantă sursă de venit.

Cu sau fără Grecia?

Unii economişti consideră că excluderea Greciei din zona euro ar putea să nu aibă efecte dramatice. 
În zona euro, lipsa Greciei nu ar avea efecte financiare importante, crede  Thomas Straubhaar, şeful Institutului pentru Economie Mondială HWWI, din Hamburg. În opinia lui, Grecia este o ţară mică, iar efectele ieşirii din zona Euro ar fi suportabile pentru restul membrilor.

Chiar dacă mulţi nu vor să accepte, economia Greciei ar avea nevoie de mult timp pentru a se reface. Dar, după cum adaugă Thomas Straubhaar, "restul ţărilor ar vedea că părăsirea clubului euro nu este o soluţie". "Acest scenariu ar putea funcţiona ca o sperietoare pentru ţări precum Portugalia, Spania şi Italia, care ar accelera ritmul reformelor necesare" conchide economistul german.
Atitudini externe aspre
Ministrul suedez de Finanţe: “Falimentul Greciei este inevitabil”

Grecia va ajunge probabil în faliment în pofida tentativelor angajate pentru salvarea ţării, consideră ministrul suedez de finanţe Anders Borg. “Cel mai probabil este că vom asista la intrarea Greciei în incapacitate de plată” a afirmat Anders Borg. “Ţinând cont de maniera în care a fost gestionată situaţia până în prezent, nu putem exclude că acesta va fi, într-un final, deznodământul”.
În opinia oficialului suedez, chiar dacă noul guvern grec renegociază condiţiile impuse de Fondul Monetar Internaţional în schimbul sprijinului acordat, datoria publică se va ridica la 120% din PIB în zece ani, situaţie “rareori sustenabilă(...)în contextul unor previziuni slabe de creştere pentru Grecia”.

Intrarea Greciei în incapacitate de plată s-ar putea traduce prin ieşirea din zona euro, un motiv de îngrijorare pentru ministrul Anders Borg. 
“Banii împrumutaţi Greciei sunt bani pierduţi”

Cetăţenii celor patru principale ţări din zona euro - Franţa, Germania, Spania, Italia - se îndoiesc de capacitatea Greciei de a menţine moneda comună, potrivit unui sondaj european Ifop-Fiducial publicat simultan de Le Journal du Dimanche (Franţa), ABC (Spania), Bild am Sonntag (Germania) şi Corriere della Sera (Italia).
Sondajul a fost realizat în intervalul 18-21 iunie 2012, potrivit metodei de cotă, pe eşantioane de 1.001 persoane în Franţa, 1.003 în Germania, 976 în Spania şi 967 în Italia. 

Pentru marea majoritate a celor intervievaţi “banii împrumutaţi Greciei sunt bani pierduţi” întrucât Atena nu îi poate rambursa. Opinia este împărtăşită de 85% dintre francezi, 84% din germani, 72% din spanioli şi 65% dintre italieni. 

Participanţii la sondaj sunt, de asemenea, pesimişti cu privire la problemele din zona euro, în ipoteza în care nu se va rezolva problema datoriei Greciei: 84% dintre francezi, 76% dintre germani, 90% dintre spanioli şi 88% dintre italieni cred că “dificultăţile vor spori periculos”. 

Opinia potrivit căreia Grecia va reuşi să îşi reducă datoria şi deficitul cu ajutorul Uniunii Europene şi eforturilor proprii este minoritară, cu excepţia Italiei (56%) - faţă de 39% în Franţa, 27% în Germania şi 44% în Spania. 

În caz de eşec, cei mai mulţi sunt favorabili excluderii Greciei din zona euro. Cei mai severi sunt germanii (78%) şi francezii (65%) - în timp ce spaniolii (51%) şi italienii (49%) sunt mai indulgenţi. 

În privinţa propriilor ţări, majoritatea respondenţilor se opun revenirii la fosta monedă naţională: 74% dintre francezi sunt împotriva abandonării euro în favoarea francului, 75% dintre spanioli contra revenirii la pesetă şi 72% dintre italieni împotriva întoarcerii la liră. Opoziţia este mai puţin puternică printre germani, unde 61% spun “nu” reintroducerii mărcii germane în circulaţie. 

Grecii, prăbuşiţi sub povara sărăciei generată de austeritate

Situaţia poporului grec este disperată. Foamea tinde să devină endemică într-un stat european, membru al Uniunii Europene - şi leagăn al democraţiei. 

Măsurile de austeritate devastatoare cu care se confruntă Grecia au determinat numeroşi copii şi bătrâni să stea la coadă, la Atena, pentru a primi gratuit fructe şi legume donate de fermierii din Creta.

Grecia este dependentă de împrumuturile din partea altor ţări din zona euro şi de la Fondul Monetar Internaţional, încă din mai 2010. În schimbul împrumuturilor, Atena a fost obligată să taie drastic cheltuielile, salariile şi pensiile şi să crească taxele. Măsurile au condus statul elen într-o recesiune dură, cu o rată a şomajului de 22% şi sute de mii de afaceri închise.

Imaginea sărăciei care afectează ţara a fost dramatic ilustrată prin sutele de greci ce stăteau la coadă în centrul Atenei pentru a primi, gratuit, pachete cu legume. Fermierii din Creta au distribuit aproximativ 2.700 de pachete cu câte zece kilograme de produse, în cooperare cu autorităţile municipale.

 „De dragul Europei, salvaţi-ne de salvatori”

Cu putin timp înaintea scrutinului elen de la mijlocul lunii iunie, filozoful Slavoj Žižek publica în „London Review of Books” un text în favoarea democratiei, prin care trăgea un puternic semnal de alarmă referitor al Grecia.

Indiferent de rezultatul alegerilor şi de diverse retorici, textul este actual. 

Reproducerea lui echivalează cu prezentarea unui punct de vedere coerent, care pledează o cauză diferită de cea a des clamatei, exclusivei austerităţi - evidenţiind, însă, tulburatoarele urmări neprezentate public ale acesteia. 
Imaginaţi-vă o scenă dintr-un film distopic, care descrie societatea noastră în viitorul apropiat. Poliţişti în uniformă patrulează noaptea pe străzile aproape goale din cartierele sărace, la vânătoare de imigranţi, criminali şi vagabonzi. Cei pe care reuşesc să-i înhaţe sunt brutalizaţi. Ceea ce pare o poveste imaginată de Hollywood este o realitate în Grecia de astăzi.

Noaptea, miliţii populare în cămăşi negre, din mişcarea neo-fascistă negaţionistă a Holocaustului „Zori aurite” - care a câştigat (...) se spune, 50% din voturi în rândul poliţiei ateniene - patrulează pe străzi şi iau la bătaie imigranţii pe care-i prind: afgani, pakistanezi, algerieni. Astfel sunt apărate valorile europene în (...) 2012.

Problema cu apărarea civilizaţiei europene împotriva pericolului imigranţilor este că ferocitatea  apărării este o ameninţare mult mai mare pentru "civilizaţie" decât orice număr de musulmani. Cu astfel de apărători, Europa nu mai are nevoie de duşmani. Acum o sută de ani, G.K. Chesterton a articulat cercul vicios în care ajung criticii religiei: "Oamenii care încep să lupte împotriva Bisericii de dragul libertăţii şi umanităţii ajung într-un sfârşit să lepede orice libertate şi umanitate de dragul luptei împotriva Bisericii... Adepţii secularismului nu au distrus nimic divin, dar au reuşit să distrugă multe lucruri seculare, dacă le poate face vreo plăcere".

Mulţi războinici liberali sunt atât de dornici să lupte împotriva fundamentalismului anti-democratic încât ajung să abjure libertatea şi democraţia de dragul luptei împotriva terorismului. Dacă „teroriştii” sunt gata să distrugă această lume din dragoste pentru cealaltă, războinicii noştri împotriva terorii sunt gata să distrugă democraţia din ură faţă de Celălalt musulman.

Adevărata ameninţare
Unii dintre ei iubesc atât de mult demnitatea umană încât, pentru a o apăra, sunt gata să legalizeze tortura. Este o inversare a procesului prin care apărătorii fanatici ai religiei încep prin atacul la cultura contemporană şi sfârşesc prin a-şi sacrifica propria lor legitimitate din patima de a eradica acele aspecte ale secularismului pe care le urăsc.

 Dar apărătorii anti-imigranţi ai Greciei nu sunt pericolul principal: ei sunt doar un produs derivat al adevăratei ameninţări, politica de austeritate care a adus Grecia în situaţia ei disperată de astăzi. Următoarea rundă de alegeri greceşti va avea loc în 17 iunie. Autoritatea instituţională europeană UE ne avertizează că aceste alegeri sunt cruciale: în joc nu este numai soarta Greciei, ci, poate, soarta întregii Europe. Unul dintre rezultate - cel bun, spun ei - ar permite continuarea procesului dureros, dar necesar, de recuperare prin austeritate. Alternativa - victoria partidului de „extremă-stânga” Syriza - ar fi un vot pentru haos, sfârşitul lumii (europene) aşa cum o cunoaştem.

Profeţii apocalipsei au dreptate, dar nu în felul în care cred ei. Criticii actualelor noastre aranjamente democratice se plâng de faptul că alegerile nu oferă o adevărată alegere: anume între un partid de centru-dreapta şi unul de centru-stânga ale căror programe sunt aproape imposibil de diferenţiat. Pe 17 iunie va fi o alegere adevărată: între partidele tradiţional aflate la putere (Noua Democraţie şi Pasok) pe de o parte, Syriza de cealaltă parte.

Valuri de teamă

 Şi, aşa cum se întâmplă de obicei atunci când o adevărată alegere este pe masă, partidele tradiţional la putere sunt panicate: dacă se face alegerea greşită vor urma haos, sărăcie şi violenţă. Se zice că numai zvonul posibilităţii unei victorii a Syrizei a cauzat valuri de teamă pe pieţele globale. A venit clipa prozopopeii ideologice: pieţele vorbesc ca şi cum ar fi persoane, care îşi exprimă „îngrijorarea” faţă de ceea ce s-ar întâmpla dacă alegerile nu ar produce un guvern care să meargă înainte cu programul UE-FMI de austeritate fiscală şi de reformă structurală. Cetăţenii din Grecia nu au timp să-şi facă griji legat de aceste perspective: ei au suficiente griji cu viaţa de zi cu zi, care devine mizerabilă într-o măsură nemaivăzută în Europa de zeci de ani.

Acest gen de previziuni tind să se auto-îndeplinească, provocând panică şi, astfel, provocând ele însele situaţiile împotriva cărora avertizează. Dacă Syriza câştigă, instituţia europeană va spera că vom fi învăţat astfel ceea ce se întâmplă atunci când se întrerupe ciclul vicios al complicităţii reciproce între tehnocraţia de la Bruxelles şi populismul anti-imigranţi.

Acesta este motivul pentru care Alexis Tsipras, liderul Syriza, a precizat într-un interviu recent că prima lui prioritate, în caz de victorie a Syrizei, va fi de a contracara panica: „Poporul îşi va învinge frica. Ei nu vor ceda, ei nu vor fi şantajaţi”. Syriza are o sarcină aproape imposibilă. Ei nu sunt purtătorii de cuvânt ai „nebuniei” de extremă stânga, ci ai raţiunii care denunţă nebunia ideologiei de piaţă. În dorinţa lor de a prelua frâiele, ei au izgonit frica tradiţională a stângii de a se afla la putere, ei au curajul de a curăţa mizeria lăsată de alţii.

Ei vor trebui să exercite o combinaţie formidabilă de principiu şi de pragmatism, de angajament democratic şi de capacitate de a acţiona rapid şi decisiv acolo unde trebuie. Şi, ca să aibă câtuşi de puţine şanse de succes, vor avea nevoie de dovezi de solidaritate din partea întregii Europe: nu numai de o atitudine corectă din partea fiecărei ţări europene, ci şi de mai multe idei creative, cum ar fi promovarea turismului de solidaritate în această vară .

În „Notes towards a Definition of Culture”
, T.S. Eliot a remarcat că există momente în care singura alegere este între erezie şi necredinţă - de exemplu, atunci când singura cale de a ţine în viaţă o religie este de a o împărţi în secte. Aceasta este, astăzi, poziţia în Europa. Numai o nouă „erezie” - reprezentată în acest moment de Syriza - poate salva ceea ce merită salvat din moştenirea europeană: democraţie, încredere în ceilalţi, solidaritate egalitară etc. Europa cu care vom sfârşi dacă Syriza este, în cele din urmă, dată la o parte este o „Europă cu valori asiatice” - care, desigur, nu are nimic de a face cu Asia, dar totul de a face cu tendinţa capitalismului contemporan de a pune botniţă democraţiei.

Alegeri false

Aici este paradoxul care susţine „votul liber” în societăţile democratice: cetăţeanul este liber să aleagă, cu condiţia să facă alegerea potrivită. Iată de ce, atunci când se face alegerea greşită (aşa cum a fost atunci când Irlanda a respins Constituţia UE) alegerea este tratată ca fiind o greşeală, iar autoritatea cere imediat ca procesul „democratic” să fie repetat pentru ca greşeala să poată fi corectată. Când Giorgios Papandreu, premierul grec la vremea respectivă, a propus un referendum asupra acordului de salvare al zonei euro la sfârşitul anului trecut, referendumul a fost respins ca fiind o alegere greşită.

Există în mass-media două poveşti principale despre criza din Grecia: povestea germano-europeană (grecii sunt iresponsabili, leneşi, cheltuitori, fraudatori fiscali, etc şi trebuie să fie puşi sub control şi învăţaţi disciplină financiară) şi povestea grecească (suveranitatea noastră naţională este ameninţată de tehnocraţia neo-liberală impusă de Bruxelles).

Când situaţia dificilă a poporului grec a devenit imposibil de ignorat, a apărut o a treia poveste: grecii sunt prezentaţi acum ca victime umanitare în nevoie de ajutor, ca şi cum ţara ar fi fost lovită de vreun război sau de vreo catastrofă naturală. Deşi toate cele trei poveşti sunt false, a treia este, probabil, cea mai dezgustătoare. Grecii nu sunt victime pasive: ei sunt în război cu executivul economic european şi ceea ce le este necesar este solidaritate în lupta lor, pentru că este şi lupta noastră. 

Grecia nu este o excepţie. Ea este unul dintre principalele terenuri de încercare pentru un nou model socio-economic cu aplicări potenţial nelimitate: o tehnocraţie depolitizată, în care bancherii şi alţi experţi au dreptul de a demola democraţia. Salvând Grecia de aşa-numiţii săi salvatori, vom salva, de asemenea, chiar Europa.

EUROPA ŞI EURO: ŢINTELE UNOR ATACURI
„Viitorul „auriu” al Europei riscă să fie, totodată, trecutul ei funest”


Împotriva Europei şi monedei euro au apărut în ultima perioadă atât de multe voci critice, încât totul pare a da impresia unui atac concertat. 


Conform unei opinii, este preconizată prăbuşirea Europei nu din cauza eventualului eşec al monedei euro - aşa cum afirmă Angela Merkel - dar din raţiuni mult mai subtile.

Eşecul Europei este văzut din perspectiva recrudescenţei extremismului, căruia europenii i se opun prea puţin. 

„Catastrofa”
 prăbuşirii Europei – văzută, de unii analişti, ca fiind probabilă şi greu de evitat - va fi urmarea „neluării în serios a propriilor valori, a „neasumării autentice a trecutului totalitar”. 

„Catastrofa se va datora uşurinţei cu care europenii tind să atribuie economiei de piaţă vini imaginare şi să uite (...) de varii mişcări extremiste şi totalitare.”

 „Catastrofa va fi, de asemenea, consecinţa seriosului deficit democratic al construcţiei europene care a făcut ca elitele politice să împiedice varii popoare să se poată pronunţa prin referendum asupra viitorului lor şi al tratatelor continentale.”

„În condiţiile în care nu se vor înlătura grabnic aceste deficite, carenţe şi neajunsuri, viitorul „auriu” al Europei riscă să fie totodată şi trecutul ei funest.”

Scenarii pentru viitorul Europei
Analistii CNN întrevăd drept posibile trei scenarii pentru viitorul Europei:

Colapsul zonei euro

Aceasta ar fi cea mai traumatizantă cale pentru Europa. O eventuală prăbuşire ar putea începe cu Grecia, continuând cu Spania şi Italia. În cazul Greciei, Fondul Monetar Internaţional şi Uniunea Europeană nu vor elibera banii din împrumutul acordat în iarna acestui an până când nu sunt clare măsurile de austeritate implementate de noul guvern. 

Germania, la rândul său, a exclus introducerea eurobondurilor, întrucât şi-ar pierde din rating în favoarea economiilor emergente. Dincolo de asta, cancelarul german Angela Merkel subliniase anterior faptul că resursele ţării sale de a oferi ajutor „nu sunt nelimitate”
. 

Astfel, zona euro s-ar putea restrânge doar la Franţa, Germania şi ţările Benelux. Pentru economia europeană rezultatul ar fi catastrofal, guvernele intrând în incapacitate de plată, fiind impus control asupra capitalurilor. Altfel spus, pe scurt: recesiune. 

Criză până se realizează integrarea bancară şi fiscală

Un compromis între Grecia şi „troica” ar putea salva ţara, dar redresarea adevarată ar dura ani întregi. 

Noul mecanism de stabilitate ar ajuta la recapitalizarea băncilor, însă integrarea totală despre care se discută în ultima perioadă, în ipoteza realizării ei, va fi un proces îndelungat şi anevoios. Angela Merkel a admis că, deşi este o sarcină „herculeană”, integrarea totală ar fi in interesul Germaniei. 

De altfel, având în vedere că 60% din exporturile Germaniei sunt destinate unor state din zona euro, prăbuşirea uniunii monetare ar avea un efect dezastruos asupra economiei germane.

Convergenţa economică

Acest al treilea scenariu este prevâzut în Tratatul de la Maastricht, însă mecanismele necesare nu au fost niciodata stabilite şi implementate. 

Ţările membre nu au reuşit să liberalizeze piaţa muncii, să-şi coordoneze sistemul de taxe şi impozite sau să-şi supravegheze băncile, la nivel central. 

Totuşi, conform opiniei analiştilor, sunt puţine şanse ca un pas atât de important să fie făcut într-un timp atât de scurt - cât ar fi necesar pentru evitarea prelungirii crizei. În plus, ar fi foarte greu să se obţină şi sprijinul populatiei - pe cale de consecinţă, nu este în interesul politicienilor, întrucât ar pierde puterea. 
„Europa riscă să ajungă un fel de imperiu german”

Europa riscă să ajungă la un sistem care ar perpetua şi adânci divergenţele dintre statul creditor şi cele debitoare, transformând zona euro „într-un fel de imperiu german” în timp ce ţările de la periferie ar fi permanent în depresiune economică, a afirmat miliardarul George Soros.

„Chiar dacă se reuşeşte evitarea unui accident similar cu cel întâmplat în 2008, falimentul Lehman Brothers - să spunem că se evită asta - Eurosistemul care ar rezulta ar perpetua divergenţele dintre creditori şi debitori şi ar crea o Europă foarte, foarte diferită de societarea deschisă care a captat imaginaţiile oamenilor, conducând la crearea Uniunii Europene. Ar transforma-o într-un sistem ierarhic, unde diviziunile dintre creditori şi debitori ar deveni permanente şi, în loc de un grup de ţări dintre care niciuna nu domină, s-ar ajunge ca Germania să se afle într-o poziţie de dominaţie permanentă, un fel de imperiu german, în timp ce statele de la periferie ar deveni zone aflate permanent în depresiune".

George Soros recomandă Uniunii Europene să înfiinţeze un fond destinat cumpărării obligaţiunilor emise de Italia şi Spania, avertizând că moneda euro s-ar putea prăbuşi dacă liderii europeni nu vor reuşi să convină asupra unor  „măsuri ferme”
 pentru soluţionarea crizei.

Miliardarul american consideră că zona euro ar trebui să creeze o Autoritate fiscală europeană capabilă să cumpere obligaţiuni de stat, cu condiţia ca Italia şi Spania să implementeze măsuri fiscale realiste.
În opinia sa, finanţarea achiziţiilor de obligaţiuni ar putea fi obţinută prin vânzarea de titluri de trezorerie europene, garantate în comun de statele din zona euro, care ar avea dobânzi foarte avantajoase datorită acestor garanţii.

Franţa şi Italia fac presiuni asupra Germaniei să accepte măsuri decisive pentru rezolvarea crizei prin intermediul euro-obligaţiunilor.
Cancelarul german Angela Merkel a declarat că se opune „propunerilor premature”
 pentru crearea de obligaţiuni comune la nivelul zonei euro, considerând că astfel de instrumente nu sunt viabile în absenţa unei uniuni fiscale în regiune. Totodată. Germania a cerut Greciei - care a primit 240 miliarde euro de la creditorii externi - şi celorlalte state cu probleme să continue implementarea de măsuri fiscale pentru a primi fonduri.

George Soros consideră că poziţia Germaniei înrăutăţeşte situaţia din zona euro, întrucât statele au nevoie de creştere economică pentru a-şi putea plăti datoriile, nicidecum de austeritate. „Merkel s-a transformat într-un lider puternic. Din păcate, a condus Europa într-o direcţie greşită
” a declarat miliardarul american.

Euro “un monstru produs pentru o cauză nobilă”

Euro poate fi numit “monedă” în aceeaşi măsură în care monstrul creat de dr. Frankenstein putea fi numit “om” - este una dintre cele mai dure opinii exprimate. Textul publicat de Forbes scuteşte de orice comentariu.
În cazul banilor, aceştia se dezvoltă pe piaţă ca răspuns la nevoia creării unui mediu de schimb pentru bunurile economice. Preţul arată cât de mult sau de puţin valorifică oamenii un anumit produs. Ar fi prea complicat să exprimi preţul laptelui, de exemplu, în valoarea porumbului, a merelor, a unei tunsori, unei mese la restaurant etc - aşa că societăţile trebuie să cadă de acord asupra bunului economic cel mai convenabil şi mai acceptat, alegându-l astfel ca numitor comun al preţurilor: banii.

Istoriceşte vorbind, cel mai adesea oamenii au ales aurul sau argintul ca monedă de schimb. De ce? Mai întâi pentru că oamenii preţuiesc aurul şi argintul indiferent că acesta este folosit ca monedă de schimb sau nu. Apoi, aceste metale au un avantaj de la natură: sunt durabile, portabile şi se pot diviza. În al treilea rând, este simplu să standardizezi calitatea fiecărei unităţi.

Tendinţa continuă a guvernelor de a acumula tot mai multă putere îi obligă pe lideri să stabilească un monopol asupra banilor, având în vedere că “banii înseamnă putere”. Pentru a uşura felul în care un guvern poate cheltui bani (respectiv, prin care poate deveni mai puternic), cei puternici au înlocuit moneda de schimb obişnuită (ex: metalele preţioase) cu bani de hârtie sau, în era digitală, cu unităţi virtuale stocate pe un card. Procedând astfel, guvernele şi băncile centrale au distrus sensul originar al banilor, aceştia fiind iniţial cel mai cunoscut bun de consum dintr-o societate, independent de autoritatea guvernamentală.
Conceptul originar al banilor (“bani” în sensul plăţii produselor cu metale preţioase, de exemplu) poate fi asemănat cu un stejar gigantic, care stă bine înfipt în pământul deciziilor economice pe care le luăm în fiecare zi. Reprezintă o parte organică, naturală a ecosistemului economic. Atunci când guvernele înlătură acest concept, oamenii pot continua, din obişnuinţă, să îi folosească drept mediu de schimb. Legile actuale îi obligă, însă, să folosească banii de hârtie. Aparent, nu pare să se fi schimbat nimic. Însă, dincolo de aparenţe, stejarul metaforic care simboliza banii a fost smuls din rădăcini. Încă de când moneda de schimb reală a fost înlocuită prin echivalentul ei pe hârtie, acest copac a început să putrezească pe interior. Într-un final, se va prăbuşi sub greutatea unei furtuni financiare sau politice.
Euro este mai îngrozitor şi mai periculos decât orice ban de hârtie. Astăzi, dolarul este ca un stejar impunător pe dinafară, dar găunos pe dinăuntru. Majoritatea substanţelor sale au fost consumate de crearea prea multor bani tipăriţi, situaţie care a dus la inflaţie. Dolarul încă mai reuşeşte să servească drept modalitate de schimb , chiar dacă abia mai poate sta în picioare - se menţine doar pentru că guvernul american îl sprijină necondiţionat.

 Desigur, pe măsură ce tot mai mulţi oameni îşi vor pierde încrederea în puterea financiară a Unchiului Sam, dolarul va intra în colaps la un moment dat. Dar, deşi dolarul este într-o stare jalnică, euro este şi mai rău, deoarece nu există nici o ţară care să sprijine necondiţionat moneda. 17 state folosesc euro şi una e mai îndatorată ca alta. Care dintre guvernele acestora are suficiente resurse economice pentru a finanţa băncile aflate cu un picior în groapă şi pentru a alimenta trezoreriile falimentare?
Întorcându-ne la metafora copacului, moneda euro a fost alcătuită din 17 ramuri diferite. Euro nu a avut rădăcini. Nu a evoluat în mod natural. Trunchiul său a fost alcătuit din marca germană, francul francez şi lira italiană, ramurile sale principale din peseta spaniolă şi guldenul olandez, iar ramurile mai mici din monedele mai puţin dezvoltate precum drahma grecească sau scuzii portughezi. Firele care au legat laolaltă toate aceste componente au fost doar minciuni şi promisiuni goale de conţinut. Au existat angajamente solemne - demult încălcate şi uitate - în sensul că datoriile şi deficitul nu vor ajunge niciodată la nivelul pe care l-au depăşit, de fapt, demult. 
(…)
Moneda euro este un copac monstruos sortit să fie făcut bucăţi sub forţa uraganelor economice. La fel ca în piesa lui Jean-Paul Sartre, “Fără ieşire”, oamenii care folosesc euro sunt prinşi în capcană. Fie ţările membre vor renunţa la euro - caz în care băncile, guvernele, afacerile şi oamenii vor trece printr-o perioadă de secetă financiară cruntă - fie se vor îndrepta către o uniune fiscală în care Germania, Finlanda şi cele alte câteva economii mai stabile vor fi strivite sub greutatea insuportabilă a finanţării băncilor tuturor ţărilor falimentare.
Nu se ştie cât de mult va mai dura acest dans macabru al unui euro frankensteinian. De fiecare dată când citim despre încă un împrumut de zeci sau sute de miliarde de euro, ne întrebăm oare de unde vin totuşi aceşti bani? Nu vin din economii. Nici o ţară europeană nu are atât de mult capital. Moneda euro (,,,) este creată din nimic. Într-un final, vor exista atât de mulţi euro, încât fiecare, luat individual, nu va mai valora nimic.
Tragedia euro este că acest monstru a fost produs pentru o cauză nobilă: să creeze o monedă internaţională care să uşureze şi să promoveze comerţul internaţional. 
Ironia monedei euro este că Europa a mai avut o “monedă” similară acum un secol: standardul-aur. Însă şi omul modern vrea să-şi vadă aplicate ambiţiile, aşa că eurocraţii au încercat să creeze o monedă care să ofere avantajele aurului, fără a impune însă şi disciplina aferentă. 
Aceştia află, în urma experienţei personale, că nu există “bani magici”. (…) Plătesc un preţ groaznic pentru că au adoptat o monedă-Frankenstein în locul unei monede adevărate.
“Euro este muritor”

Conducătorii europeni trebuie să ia serios în considerare riscul prăbuşirii monedei unice şi, odată cu ea, prăbuşirea Uniunii Europene.
"Cei 17 stagnează. Fac reparaţii sanitare de prim ajutor, când de fapt ar trebui schimbată toată canalizarea” precizează, sarcastic, Le Monde.
Poate că trebuia atins un anumit punct crucial în această dramaturgie în funcţiune, pentru ca europenii să vadă marginea prăpastiei. În premieră, ei au pe masă un plan general care are ţinuta unui început de rezolvare.(…) În căutarea unui compromis pozitiv, responsabilitatea apasă atât asupra Franţei cât şi asupra Germaniei. Parisul şi Berlinul trebuie să asume riscuri pentru a putea ieşi dintr-un statu quo nimicitor.

Handelsblatt denunţă "focul de artificii al ideilor" dintre care, unele, pot dăuna economiei germane. Satisfăcut de “nu"-ul Angelei Merkel faţă de euro-obligaţiuni, cotidianului economic german îi cere cancelarului să le explice şi colegilor săi modelul german:

Cancelarul german trebuie să le explice tuturor că nimeni nu va fi ajutat cu adevărat dacă Germania împarte cu generozitate fructele eforturilor sale. Dimpotrivă: a zice “da” Europei, este a zice “nu” ideilor lui Barroso consideră Handelsblatt
"Dacă nu oferim un răspuns colectiv, probabilităţile ca moneda euro să se prăbuşească sunt reale" avertizează Público, care enumeră consecinţele posibile: întoarcerea la monedele naţionale fără valoare, retragerile masive şi rapide ale lichidităţilor din bănci, inflaţie, întoarcere la controlul capitalurilor şi al cursului de schimb, închiderea pieţelor, falimente în serie - inclusiv ale statelor - rate de neimaginat ale şomajului. 
“Toţi liderii europeni sunt conştienţi de faptul că prăbuşirea monedei unice ar fi o tragedie. (…) Merkel are dreptate când afirmă că mutualizarea datoriilor se poate face doar dacă, în prealabil, se realizează unitatea controalelor de bilanţ şi a fiscalităţii; Hollande are dreptate când afirmă că urgenţa situaţiei cere o intervenţie mai masivă a fondurilor de stabilizare de pe piaţa datoriei şi a BCE şi crearea de euro-obligaţiuni. Amândoi au dreptate, însă nimeni nu pare a accepta să cedeze în faţa argumentelor celuilalt. Din cauza aceasta, perspectivele sunt sumbre.”
La Stampa ridică o problemă îngrijorătoare: cum va putea rămâne funcţional euro şi cât va mai fi de influentă această monedă dacă “se înclină, periculos, deasupra prăpastiei?” Cu atât mai mult cu cât “nu există o a treia soluţie dincolo de integrare şi dezintegrare.”
"Pentru a salva moneda euro trebuie să ştim mai întâi - şi să o şi spunem - că moneda unică europeană, ca orice alt lucru în această lume, este muritoare, şi că ar putea să moară chiar mâine dacă nimeni nu are grijă de ea" subliniază cotidianul El País:

A spune că euro este ireversibil “este ca şi cum ţi-ai aminti formula ritualică pentru a face să plouă”. Cu cât incantaţia se repetă, cu atât mai neagră şi mai indezirabilă se face imaginea unei Europe fără euro şi a unei lumi fără Europa. (…) euro este muritor; moneda poate muri (…) subit în următoare zile. Din punct de vedere mental, ea este deja într-un teren necunoscut. (…) N-ar fi, deci, ciudat ca, în ultimul moment, uzinele europene de hârtie, de manifeste, de rapoarte de urgenţă să se pună în mişcare ca să găsească, in extremis, o formulă care să deschidă robinetul euro-obligaţiunilor, solidarităţii salvatoare, uniunii de transferuri, interzisă astăzi de Germania” 

Problema este că foarte puţine dintre aceste idei sunt aplicabile imediat, iar eficacitatea lor este şi mai puţin demonstrată în momentul în care trebuie, de fapt. să fie opus ceva pariurilor pe care le fac pieţele asupra extincţiei euro.
Moneda euro este “condamnată” 

Miliardarul american Donald Trump este de părere că statele europene vor reveni la monedele naţionale, întrucât germanii vor renunţa să-i ajute pe ceilalţi europeni şi vor dori să muncească doar pentru ei.

“Cred că e o debandadă. Mulţi oameni nu ştiu ce se întâmplă, iar euro este deja condamnat. Nu prea văd cum Germania o să tot ajute alte ţări. Germanii, care sunt oameni muncitori, dacă ar dori să se pensioneze la 45 sau la 50 de ani le-ar fi imposibil. Aşa că, în opinia mea, multe dintre aceste ţări se vor întoarce la propriile monede. Lumea va merge înainte şi nu cred că va fi chiar atât de rău cum cred unii”
.

Miliardarul american a adăugat că, în pofida riscului unor turbulenţe, este interesat să investiţiile investească în Europa. Una dintre ţintele lui Donald Trump ar fi şansa oferită de investiţiile imobiliare în Grecia.

"Cineva mi-a prezentat un plan referitor la Grecia. Cumperi pe mai nimic. Terenurile le poţi obţine pe un preţ de nimic. Totul e foarte ieftin. Trebuie să te gîndeşti un pic la toate acestea, dar nu e vreo îndoială că în Europa sunt multe posibilităţi de afaceri" a afirmat Donald Trump. 

Opinia investitorului american faţă de finanţele europene rămâne pesimistă, dar, totuşi, nu îmbrăţişează teoria potrivit căreia recesiunea mondială va porni de la criza datoriilor din zona euro.

"O Europă comună poate exista şi fără moneda euro”

Preşedintele Erste Group, Andreas Treichl că îşi poate imagina o Europă fără o monedă unică.

Andreas Treichl s-a declarat a fi “un mare fan al Europei”
 şi un susţinător al proiectului de pace europeană, pentru care “o armată comună” este mai importantă decât o monedă comună.

"Trebuie să se ia o decizie concretă referitoare la direcţia pe care vrea să o adopte Europa" a afirmat preşedintele Erste Group, referindu-se la politica actuală europeană.

 Bancherul a precizat că, în prezent, pe de o parte există o guvernare europeană legitimă şi, pe de altă parte, probleme legate de dispariţia monedei euro - a cărei adoptare a fost o greşeală.

"Se poate spune că introducerea monedei euro, sub această formă, a fost o greşeală". "În prezent este clar că statele care nu fac parte din zona euro au un avantaj faţă de celelalte. O asemenea situaţie nu ar trebui să mai existe. Cehii plătesc pentru obligaţiunile lor de stat aproximativ jumătate din cât plătesc slovacii, numai pentru că nu fac parte din zona euro. Euro fără circulaţia liberă a mărfurilor şi a capitalului nu are nici un sens - şi exact acest lucru se întâmplă acum"
.

Preşedintele Erste Group s-a arătat deosebit de sceptic în legătură cu măsurile de salvare ale monedei euro. A subliniat că acestea au efecte pe perioade din ce în ce mai scurte, lucru demonstrat în ultimele luni.

"Cele 100 de miliarde de euro pentru Spania au avut efect timp de trei zile. Rezultatul alegerilor din Grecia nu a avut nici un efect" a afirmat Andreas Treichl.

Euro va eşua

Forbes prezintă şi detaliază patru motive pentru care proiectul euro poate eşua, dincolo de argumentul evident al datoriilor.

1. Euro este un proiect de prestigiu cu lideri prea puternic implicaţi

 Nu este vorba despre prestigiu “în sensul că euro ar fi prestigios” - subliniază Forbes - dar în sensul că este menit să creeze prestigiu prin el însuşi, “să creeze eroi”. Unul dintre principalele scopuri ambiţioase ale euro în perioada de început era să devină o monedă la fel de puternică precum dolarul. A fost, însă, “îmbibat cu un prestigiu egoist”. 
Uniunea Europeană şi euro au prea mulţi lideri ca administratori - apreciază Forbes. Sunt implicaţi preşedintele Comisiei Europene, preşedintele BCE, preşedintele Eurogrup, preşedintele Consiliului de Miniştri. ”Toţi cei din sectorul corporatist ştiu că atunci când prea mulţi lideri sunt implicaţi într-un proiect de prestigiu, sunt mari şanse să se creeze o imensă gaură neagră din punct de vedere financiar.” Din acest motiv, corectarea cursului devine foarte dificilă.

2. Informaţia nu este transmisă în mod transparent

Experienţa a demonstrat că informaţia trebuie transmisă transparent. 
Uniunea Europeană a interzis de multe ori comunicarea unor informaţii importante. Cel mai recent exemplu identificat de Forbes se referă la informaţia legată de băncile spaniole. “UE pare de neclintit atunci când vine vorba de propuneri noi care ar putea influenţa viitorul monedei euro, atitudinea sa devenind prea defensivă.”
3. Nu există o strategie pe termen lung

Trebuie generate mai multe opţiuni strategice pentru competitivitate pe piaţă. Acum, Uniunea Europeană vede situaţia ca pe o luptă pe care o poartă împotriva pieţelor, încearcând să le surclaseze. 

Bătălia este greşită întrucât nu există opţiuni. Uniunea Europeană nu adoptă o strategie - aşa cum ar fi oportun să procedeze - limitându-se să răspundă la provocări.

4. Dialogul din zona euro nu are o componentă socială

Soarta euro se discută doar între membrii unei elite politice şi financiare, ceea ce Forbes consideră că “nu este o idee bună”. Dacă ar avea încredere în proiectul pe care îl administrează, Uniunea Europeană ar crea un dialog social. Faptul că se refuză comunicarea arată “cât de fragil este, de fapt, acest proiect”. Pe de altă parte, fragilitatea este cauzată şi de “statutul său elitist”.

În cazul euro “se pare ca avem de a face cu un proiect de prestigiu care este fix şi inalterabil”. Iar trestia care nu se îndoaie, se va rupe.
PRO EURO

Vocile favorabile monedei europene sunt puţine şi par a avea, mai degrabă, valoare de opinie separată. 

Euro este cea mai bună monedă pentru Europa


Cotidianul german Sueddeutsche Zeitung consideră că, din motive aparţinând unei plaje largi - care acoperă zonele economică şi politică - “moneda euro este cea mai bună variantă de care dispune Europa, în continuare”. 
După această “judecată apodictică” - în sensul excluderii posibilităţii opoziţiei - Sueddeutsche Zeitung nuanţează poziţia, atrângând atenţia, în mod interogativ, asupra unui aspect esenţial: care sunt costurile aferente conservării monedei unice şi cât sunt dispuse, unele ţări, să plătească în acest scop.  

Cu pragmatism tipic german, cotidianul menţionat subliniază că, pentru păstrarea monedei euro “Nordul bogat al Europei trebuie să îşi revizuiască atitudinea şi să contribuie cu bani. Mulţi bani. Fie direct, fie sub forma unor garanţii care să minimizeze costurile riscurilor exprimate în dobânzi. De făcut trebuie, însă, să o facă. Măcar temporar statele bogate trebuie să accepte necesitatea de a finanţa ceilalţi membri pentru ca aceştia să poată recupera decalajul.” 

Salvarea euro prin calmarea investitorilor


Potrivit New York Times, preşedintele Băncii Centrale Europene - Mario Draghi - şi alţi lideri europeni lucrează la un plan amplu pentru zona euro, care ar trebui să calmeze investitorii şi să asigure alte mari economii ale lumii că problemele uniunii monetare vor fi remediate rapid.
 
Planul include măsuri care să împiedice situaţii de panică, în care deponenţii să ia cu asalt băncile - retrăgând brusc lichidităţile - abordând problema cercului vicios format prin datoria guvernamentală şi crizele bancare. De asemenea, sunt avute în vedere presiuni asupra statelor în vederea eliminării reglementărilor excesive şi birocraţiei care inhibă concurenţa, împiedică accesul tinerilor pe piaţa muncii şi fac dificilă deschiderea de noi afaceri.

Scopul demersului este reducerea vulnerabilităţii zonei euro la crize şi potenţarea capacităţii de rezolvare a actualelor probleme prin creştere economică.


Planul prevede ca BCE să devină singura autoritate de reglementare bancară, cu puteri ample, urmând să preia şi atribuţiile Autorităţii Bancare Europene, o instituţie “fără dinţi”
.

Se preconizează înfiinţarea un program de asigurare a depozitelor care să le completeze pe cele la nivel naţional, astfel încât să fie prevenită o situaţie de retrageri masive a depozitelor din bănci în ţări precum Spania sau Grecia.

Mario Draghi va menţine, probabil, insitenţa BCE ca ţările din zona euro să urmeze măsuri de austeritate bugetară, chiar în contextul problemelor economice. Planul ar putea cere, însă, o abordare diferenţiată a guvernelor în privinţa reducerii deficitului. În locul tăierii fondurilor pentru proiecte de infrastructură şi transport, de exemplu, liderii europeni ar trebui să scadă cheltuielile operaţionale.

Zona euro nu duce lipsă de planuri “menite să rezolve problema creşterii economice anemice din ultimii ani precum şi pentru impunerea disciplinei fiscale membrilor” precizează New York Times. Pentru autorii actualului plan - Mario Draghi, preşedintele BCE; Herman Van Rompuy, preşedintele Consiliului European; José Manuel Barroso, preşedintele Comisiei Europene şi Jean-Claude Juncker, şeful Eurogroup - provocarea este de a prezenta propriile propuneri într-un mod care “să îi determine pe investitori să creadă că se va întâmpla ceva”.

CHINA:

O PUTERE MONDIALĂ ÎNTRE CRITICI ŞI RECUNOAŞTERE
Occidentalii despre China: a doua mare economie a lumii ar putea intra în cel mai grav declin din ultimii ani

Datele din China arată o înrăutăţire a perspectivelor economice, indicatorul privind intenţiile de achiziţii ale managerilor de companii coborând în iunie la cel mai redus nivel din ultimele şapte luni
.
Evoluţia negativă a acestui indicator alimentează speculaţiile conform cărora Banca centrală chineză va lua noi măsuri pentru relansarea activităţii economice. Potrivit analiştilor, încetinirea creşterii exporturilor, a producţiei industriei prelucrătoare şi a investiţiilor în active fixe ar putea atrage a doua mare economie a lumii în cel mai grav declin al avansului PIB din ultimii 13 ani.

Performanţele slabe ale economiei în lunile aprilie şi mai au determinat Banca centrală a Chinei să reducă dobânda de politică monetară, în iunie, pentru prima oară de la sfârşitul anului 2008.

Considerată marea vinovată pentru dezechilibrele economice mondiale?

Revista “Les Echos” a publicat un text inedit care deplasează parţial vinovaţia pentru criză (atribuită, de copleşitoarea majoritate a analiştilor, Americii) asupra Chinei.

Tulburările economice pe plan mondial par să vină din China. 

Statele Unite au impus restricţii comerciale pentru pneuri, produse de hârtie cretată, fitinguri şi oţel din China. Uniunea Europeană a facut acelaşi lucru pentru produsele din oţel, gluconat de sodiu şi role de aluminiu. 

Au fost lansate apeluri în întreaga lume pentru o reevaluare substanţială a monedei chinezeşti, însoţite de o ameninţare subtextuală de sancţiuni comerciale în cazul în care China refuză reevaluarea. 

Aceste presiuni nu sunt exercitate în mod nejustificat. Cu rate ale şomajului ridicate în Statele Unite şi Europa, dezechilibrul în lume este alimentat de un excedent de cont curent în China şi de excedentul balanţei comerciale. 

Cu toate acestea – precizează Les Echos - niciodata nu este bine ca interesul să fei centrat asupra dezechilibrului creat de o singură ţară. Fiecărui excedent îi corespunde un deficit. Statele Unite ocupă primul loc în partea de deficit a ecuaţiei dezechilibrului global. 

“În acest context, nu poate fi criticată China că ar fi singurul obstacol în reechilibrarea economică globală. Progrese nu pot fi realizate în cazul în care China şi Statele Unite nu sunt dispuse să facă anumite ajustări”
 consideră Stephen S. Roach, preşedintele Morgan Stanley în Asia.

În privinţa Statelor Unite ale Americii, previziunile nu sunt foarte încurajatoare. În timp ce se confruntă cu un deficit al economiei naţionale fără precedent, SUA au şi un deficit în privinţa finanţării altor ţări, cu scopul a contribui la creşterea economică. În condiţiile în care deficitele bugetare depăşeasc 1.000 de miliarde de dolari, este dificil să se formuleze o previziune optimistă cu privire la viitorul economiei americane.

Se poate spera, însă, că mesajele transmise pe plan internaţional Chinei au fost înţelese şi în sensul că această ţară se pregăteşte să ia măsuri importante pentru a-şi reechilibra economia. În timp ce toate ţările dezvoltate au fost puternic lovite de criză, sectorul de export al Chinei a crescut rapid şi aproape incontrolabil şi, odată cu el, a crescut şi PIB-ul acestei ţări.

China va trebui să ia măsuri pentru a creşte PIB-ul pe baza consumului intern şi să nu se mai bazeze atât de mult pe exporturi. În acest scop, China ar putea să procedeze la creşterea cotei din PIB generată de consumul intern - extrem de scăzut - de la 35% la 45% până în 2016. Consumul de pe piaţa chineză joacă un rol important în stimularea economiei globale şi creşterea actestuia ar putea antrena reducerea la jumatate a excedentului de cont curent din China în următorii cinci ani.

Rămâne de văzut, însă, dacă măsurile de promovarea a consumului pot duce la progrese mai rapide în sensul reechilibrării economice decât “soluţia” bazată pe o reevaluare a yuanului, idee intens susţinută de Occident. Însă, nu există asigurări nici în sensul că modificările ratelor de schimb ale yuanului ar fi eficiente, după cum acelaşi tip de măsură nu a reuşit să corecteze dezechilibrele din Japonia, în anii 1980.

China susţine că stabilitatea yuanului este vitală pentru stabilitatea sistemului său financiar. Desigur, China va continua să se confrunte cu consecinţele politicii monetare adoptate, care ar putea duce la o destabilizare a rezervelor de schimb valutar în urma afluxului de capital străin. 

Cum s-ar putea prăbuşi China - trei riscuri considerate majore

După o recesiune care a slăbit chiar şi cele mai puternice economii, China a ajuns să fie salvatorul către care se îndreaptă toţi.

Europa caută parteneriate şi împrumuturi, America se teme că Europa va trage în jos economia mondială şi se mizează pe ajutorul Chinei, pentru a fi evitată această situaţie. Cu toate acestea, Forbes a identificat trei riscuri majore care pot ameninţa economia Chinei .

Liderii chinezi sunt mândri de cum a rămas ţara lor neclintită în timpul recesiunii şi foarte optimişti legat de ceea ce rezervă viitorul. Mai mult, ei afirmă că învaţă zi de zi atât din greşelile lor, cât şi din greşelile altora.

O problemă la vârf a Chinei, ca de altfel în multe alte colţuri ale lumii, este corupţia, însă nu asta va ameninţa economia. Deşi sunt chiar victime ale corupţiei din ţară, cetăţenii rămân fideli guvernului şi susţin acţiunile sale.

Calitatea vieţii majorităţii s-a îmbunătăţit mult faţă de anii anteriori. Cei mai mulţi încă îşi amintesc de perioadele în care aveau nevoie de aprobare pentru a se căsători, când statul trimitea numeroşi chinezi să muncească în satele de la marginea ţării sau când carnea era o delicatesă la care aveau acces foarte rar. Pe cale de consecinţă, o revoltă a maselor nu este o posibilitate de luat în calcul.

Prima problemă reală care ameninţă economia este creşterea accelerată a inflaţiei. Dar chinezii simt o presiune mult mai mare decat cea rezultând din cifra oficială a inflaţiei: preţurile la ulei, ouă şi mere s-au majorat cu 10%-20%.

Inflaţia nu va scădea curând - apreciază analiştii Forbes.. Creşterea preţurilor este un fenomen obişnuit şi nu este cauzată de speculatori sau dezastre naturale. Una dintre cauze este creşterea preţului forţei de muncă. Salariile au crescut cu 20% la companii precum Foxconn - care realizează majoritatea produselor Apple sau Toyota. Multe companii, inclusiv Nike şi Adidas, s-au mutat în ţări cu costuri mai scăzute. 

Imobiliarele s-au dezvoltat puternic, preţurile în creştere micşorând profiturile companiilor – pe cale de consecinţă, o parte din costuri au fost transferate consumatorilor. Starbucks şi McDonalds au majorat preţurile.

În al doilea rând, nu există suficiente case decente şi ieftine pentru cetăţenii obişnuiţi. În ultimul deceniu, mulţi constructori s-au axat pe realizarea unor locuinţe de lux, aceasta îngrijorând puternic chinezii.

Un alt factor de risc este reprezentat de tensiunile dintre China şi SUA la nivel comercial, aflate în creştere, ceea ce nu îmbunătăţeşte situaţia pe piaţa locurilor de muncă. Este tipic pentru situaţia în care o superputere are o rată a şomajului ridicată şi este extrem de îngrijorată că îşi pierde influenţa la nivel global - cazul Statelor Unite.

“China va intra în criză cel târziu în 2016” - “China va evita criza”

Cei mai mulţi investitori internaţionali sunt de părere că o criză în sistemul bancar chinez este inevitabilă, cel târziu până în anul 2016.

Rezultatele unei cercetări realizate de Bloomberg în rândul investitorilor au relevat că 61% dintre aceştia anticipează o criză a sistemului financiar chinez. Doar 10% dintre investitorii, analiştii şi comercianţii intervievaţi cred că băncile chineze vor evita problemele.

Încetinirea creşterii economice a Chinei - inclusiv cea mai slabă performanţa a producţiei înregistrată în ultimii ani - problemele pieţei imobiliare şi diminuarea volumului exporturilor întreţin îngrijorările, alimentând opinia că volumul împrumuturilor neperformante va creşte. Riscul constă în costurile unui împrumut record de 2,8 trilioane de dolari acordat de către premierul chinez Wen Jiabao mediului de afaceri, în perioada de recesiune globală din 2009-2010. "Distribuirea eronată a resurselor, în special în piaţa imobiliară şi în sectorul bancar, va duce la o combinaţie de instabilitate politică şi economică”
 a declarat unul dintre analiştii consultaţi. „Ne aşteptăm. în continuare, la dezvăluirea altor slăbiciuni la nivel macroeconomic” a continuat acesta.

Scepticismul oamenilor de afaceri intervienaţi de Bloomberg contrastează cu perspectivele economiştilor de la Goldman Sachs şi de la Fondul Monetar Internaţional, care prevăd că a doua economie a lumii va evita o criză economică prin „dezamorsarea” inflaţei. Goldman Sachs prevede ca PIB-ul Chinei va creşte la 8,7% în 2013.

O datorie guvernamentală relativ scăzută permite administraţiei premierului Wen Jiabao să ia mijloacele fiscale necesare pentru rezolvarea problemei împrumuturilor neprofitabile. FMI estimează rata datoriei publice chineze la 27% din PIB, în comparaţie cu rata SUA - 100% din PIB şi a Japoniei - 233%. 

China, următorul coşmar al Europei?

China ar putea deveni următorul coşmar al Europei, întrucât economia chineză a început să se confrunte cu diminuarea ratei de creştere, fapt de natură a afecta ţările de pe Bătranul Continent, apreciază analiştii de la The Guardian. Conform opiniei acestora, China va suferi o scădere economică accelerată în perioada imediat următoare din cauza diminuării bruşte a cererii din zona euro 
Fără o creştere constantă a pieţei europene, China va avea mult de suferit, întrucât va pierde o piaţă de desfacere foarte importantă.  Pentru o ţară care are nevoie de o creştere economică de 5%-6% doar pentru a ţine pasul cu sporul populaţiei, recesiunea din zona euro ar putea determina o „aterizare forţată” a pieţei de la Beijing.

„Poate că Europa este înfricoşată, însă cele mai multe motive de îngrijorare vin din partea Chinei”
 consideră analistul FxPro, Michael Derks. A menţionat că sectorul de producţie s-a contractat în ultima perioadă, iar exportul către Europa s-a diminuat considerabil. Michael Derks şi-a concluzionat predicţiile pentru anul viitor afirmând că în 2012 trebuie urmarit atent ce se va întâmpla din punct de vedere economic la nivel global.  

Investiţiile străine în China - prima scădere în ultimii doi ani

Creşterea economică a Chinei pare să dea semne din ce în ce mai clare de încetinire, după ce a înregistrat prima scădere de investiţii străine din ultimii doi ani, iar scădera cererii semnalează o contractare a activităţii industriale.

Statisticile evidenţiaseră deja riscul la care este supusă creşterea economică a Chinei în contextul deteriorării pieţelor din ţările dezvoltate, în timp ce cererea internă este controlată de oficialităţile de la Beijing, care încearcă să stopeze inflaţia agresivă din sectorul imobiliar, confrom Reuters. „Creşterea rămâne slabă, în condiţiile scăderii exporturilor şi a unei pieţe imobiliare chineze încă neprofitabile”
 a declarat Qu Hongbin, economist şef la HSBC. „Trecând rapid de la inflaţie la deflaţie, guvernul chinez ar putea şi ar trebui să fie mult mai agresiv în relaxarea politicilor fiscale şi monetare, pentru a stabiliza creşterea economică şi sectorul locurilor de muncă”. Potrivit unui studiu al HSBC, activitatea fabricilor chineze a scăzut în luna decembrie 2011, din cauza reducerii numărului de comenzi. 
Hua Zhongwei, expert în domeniul asigurărilor la Beijing, este de părere că, pe termen lung, investitorii străini vor fi în continuare atraşi să-şi plaseze banii în cea de a doua economie a lumii. „Piaţa chineză este prea mare ca să fie neglijată de majoritatea companiilor străine” a declarat acesta. „Odată ce se liniştesc apele, aşteptăm ca valul de investiţii străine în China să se ridice din nou”. A semnalat, totuşi, că o creştere a costurilor în China şi o încetinire a economiei globale ar putea forţa anumiţi producători să se relocheze. „Pentru cei care se bazează pe mâna de lucru ieftină, China ar putea părea un loc din ce în ce mai neospitalier” a conchis acesta.


Situaţia nu s-a îmbunătăţit faţă de luna decembrie. Un sondaj realizat de Camera de Comert Europeană pentru Afaceri în China, citat de Le Figaro, arată că 22% dintre investitorii europeni aflaţi în evidenţa institutiei explorează posibilităţi de relocare în ţări emergente.
China promite să echilibreze piaţa: vor creşte importurile

Preşedintele Hu Jintao a promis o creştere a volumului importurilor în China, în încercarea de a susţine o creştere globală a comerţului. „Importurile vor depăşi valoarea de 8 trilioane dolari, în următorii cinci ani”
.
Comerţul la nivel global a cunoscut o scădere, cauzată de criza financiară din Europa, cel mai mare partener de afaceri al Chinei.

Cu o creştere economică precară în Europa şi în SUA, presiunea este mai mare pe cea de a doua economie globală, în sensul de a spori consumul intern.

Preşedintele Hu Jintao a declarat că referitorile la echilibrarea politicilor comerciale chineze sunt ferme, adaugând că acest fapt ar fi favorabil la nivel internaţional. „Vom lua în considerare creşterea importurilor ca un mod important de a schimba felul în care se dezvoltă comerţul internaţional”. „Vom munci din greu pentru a promova un sistem echilibrat de plată, la nivel internaţional. Nu vom urmări în mod deliberat un surplus comercial”.

FMI, prezent în China: îşi va revizui ţara sistemul financiar?

Oficialii chinezi sunt dispuşi să aducă modificări actualului sistem financiar într-o manieră apropiată sugestiilor făcute de Fondul Monetar International, au afirmat reprezentanţi ai FMI.

La Tribune comentează o declaraţie a guvernatorului Băncii Populare a Chinei, Zhou Xiaochuan, care, prezent la un simpozion desfăşurat în orasul Shangai cu participarea reprezentantilor FMI, a menţionat posibilitatea aplicării de noi norme financiare, de uz internaţional, în ţara sa.  A precizat că aplicarea de noi norme ar putea fi „crucială” pentru evitarea unor riscuri, faţă de care se impune prudenţa. Afirmatia a apărut în contextul unor evaluări făcute de FMI cu privire la poziţia Chinei faţă de reforme în condiţiile actuale de rigiditate, când disciplina pieţei şi conducerea întreprinderilor se bazează în mod special pe mecanimsme centralizate. Pentru prima oară autorităţile chineze s-au arătat receptive să ia notă de cele 29 recomandări pe care FMI le-a prezentat în scopul ameliorării sistemului financiar.

FMI sugerează, pentru China, un nou concept financiar, prin care autorităţile să permită băncilor de stat adoptarea propriilor decizii, bazate pe aprecierea riscurilor comerciale, nu pe directivele guvernamentale.
Deşi receptiv la sugestiile FMI, guvernatorul Băncii Populare a Chinei, Zhou Xiaochuan nu s-a putut angaja la măsuri efective - dar se apreciază că, în condiţiile în care o autoritate chineză acceptă analizarea acestor probleme, acest lucru poate constitui semnalul unei noi optici, de neconceput în trecut. 
Creştere economică, în pofida crizei globale
Oficialii chinezi au garantat, încă din prima parte a anului, creştere economică pentru 2012, în pofida perspectivei sumbre, la nivel global. Conducătorii chinezi au declarat că politica monetară naţională va rămâne „prudentă”
 adăugând că moneda chineză (yuanul), va rămâne „în principiu stabilă”.

Cea de-a doua economie mondială şi-a dezvăluit planurile: „Tendinţa în economia globală văzută ca întreg este sumbră şi complicată. Incertitudinile plutesc în jurul unei eventuale recuperări a acesteia”
. „China se va asigura că regulile de politică macroeconomică şi preţurile de consum vor rămâne stabile, acestea urmând să garanteze o creştere susţinută a economiei şi să menţină o stabilitate socială” se mai precizează.
Pe de altă parte, economia chineză are de suferit ca urmare a politicii Băncii centrale destinate contracarării inflaţiei, ceea ce afectează direct capacitatea de creditare şi, implicit, creşterea consumului intern
.
Oficialii chinezi se aşteaptă ca lucrurile să continue în această direcţie. Analiştii se aşteaptă ca economia chineză să-şi pondereze creşterile în perioada următoare, cifrele estimate ajungând până la 8% - ceea ce în alţi ani ar fi putut fi considerată o creştere slabă.

De aproape un deceniu creşterea de 8% a fost considerată, oficial, de către autorităţile chineze, ca fiind minimul necesar pentru a stăvili instabilitatea socială ce ar putea ameninţa conducerea partidului unic din China. 
Pe măsură ce economia încetineşte, guvernul începe să reconsidere acest procent. Ca urmare, autorităţile chineze încearcă să navigheze între două pericole, consideră analiştii: unul este cel al supra-stimulării economice, care poate produce inflaţie - celălalt este cel al scăderii economice prea bruşte care ar putea determina un şoc social. 

În prezent, oficialităţile chineze încearcă să se familiarizeze cu rate ale creşterii economice mai mici. 

China a redus ţinta de creştere economică pentru 2012

China estimează o creştere economică de 7,5% în 2012 - dar, în schimb, încearcă să aibă o dezvoltare mai sustenabilă. 

În pofida faptului că, în ultimii opt ani, guvernul chinez a stabilit o ţintă de creştere economică de 8% din PIB, rata creşterii a fost mai mare. Acest lucru a creat probleme - inclusiv legat de inflaţie - şi adâncirea diferenţelor între venituri. 

Liderii de la Beijing au declarat că stabilitatea economică este prioritară. „Vreau să accentuez faptul că, prin stabilirea unei ţinte mai scăzute de creştere a PIB-ului, sperăm să ghidăm toate sectoarele să se concentreze pe accelerarea transformării modelului de dezvoltare economică şi să o facă mai sustenabilă şi mai eficientă”
 a afirmat premierul Wen Jiabao. 

Pentru 2012, ţinta de inflaţie fusese stabilită la 4%. „Economia Chinei întâmpină noi probleme. Există o presiune negativă asupra creşterii economice. Preţurile rămân ridicate. Reglementarea pieţei imobiliare este crucială” a precizat premierul chinez. A adăugat că este esenţial să se înregistreze o majorare a cererii interne pentru o dezvoltare robustă şi stabilă, dar şi pentru a contracara efectele crizei datoriilor din zona euro - una din principalele pieţe de desfacere pentru exporturile din China. 

Ce face China pentru a ţine sub control creşterea economică

În timp ce Statele Unite s-au confruntat cu probleme legate de creşterea economică, iar economia ţărilor din zona euro s-a aflat mereu în pericol, China a trebuit să facă faţă reversului medaliei: o rată de creştere economică mult prea mare. 

Surplusul comercial a atins un nivel record, de aproximativ 28 de miliarde dolari, pe fondul unei monede naţionale subevaluate în raport cu dolarul american - ceea ce a atras supărarea americanilor, ale caror exporturi au avut de suferit. 

Probleme au existat şi pe plan local, unde piaţa imobiliară şi bursa au explodat, analiştii internaţionali atrăgând atenţia asupra unei „bule speculative” în aceste două domenii, care se va sparge, în cele din urmă. 

Deşi nu doresc să frâneze exporturilor, chinezii vor, totuşi, să ţină sub control creşterea economică. 

Una dintre primele măsuri luate a fost în domeniul imobiliar, cele mai mari patru bănci de stat - Banca Industrială şi Comercială din China, China Construction Bank, Bank of China şi Agricultural Bank of China - stopând creditarea pentru proiectele din acest sector, până la sfârşitul anului. 

Potrivit oficialilor chinezi, în acest mod se încearcă atât limitarea creditelor - care au cunoscut o creştere explozivă - cât şi a pieţei imobiliare. 

Autorităţile chineze au anunţat că majorează dobânzile şi vor controla strict împrumuturile acordate dezvoltatorilor imobiliari. 

Lupta cu inflaţia

China a majorat de două ori nivelul rezervelor pentru bănci, în încercarea de a opri creşterea inflaţiei, retragând mulţi bani din piaţă. Lichiditatea excesivă a început să fie o problemă, iar oficialii chinezi au învinovăţit fluxurile masive de bani ce intră în toate economiile emergente, pe masură ce investitorii evită Statele Unite şi Europa. 

Pe de altă parte, analiştii occidentali cred că banii provin, în cea mai mare parte, de pe plan local. Astfel, o mare parte din fluxurile de capital intră în China prin intermediul activităţilor de comerţ şi mai puţin prin intermediul speculatorilor.

Majorarea nivelului dobânzilor s-a aplicat după ce Consiliul de Stat chinez a anunţat mai multe măsuri, inclusiv controlul preţurilor, menite a menţine, în limitele rezonabile, preţurile alimentelor şi ale activelor. 

Creşterea preţurilor de consum a pus în pericol ţinta inflaţiei. 

Cea mai importantă creştere a preţurilor s-a înregistrat la alimente. China nu este singura ţară care suferă din această cauză. La nivel global, preţurile cerealelor s-au majorat din cauza condiţiilor meteo defavorabile şi unor recolte mai scăzute decât aşteptările. 

Guvernul a alocat sume considerabile din buget încercând să controleze preţurile locuinţelor, a căror creştere a atras nemulţumirea crescândă a clasei de mijloc. Creşterea preţurilor la alimente a pus presiune asupra consumatorilor, în special asupra celor cu venituri mici.. 

Pentru viitor, analiştii se aşteaptă ca Beijing-ul sa continue majorarea nivelului rezervelor.

Reducerea creşterii economiei chineze va continua, în condiţiile scăderii exporturilor - pe de altă parte, autorităţile chineze continuând campania împotriva speculaţiilor imobiliare.

Temperarea creşterii economiei Chinei sporeşte îngrijorările cu privire la stagnarea economiei globale. Fondul Monetar Internaţional avertizează că este posibilă o scădere apropiată de zero a economiilor europene - acestea reprezentând principala piaţă de desfacere  pentru bunurile chinezeşti.

Unii analişti consideră că această tendinţă a deprecierilor se află doar la început, urmând ceea ce este mai rău. Scăderea economică a Chinei este o problemă de interes global. De puterea de cumpărare a Chinei depind economii puternice precum Australia sau Brazilia, exportatoare de materii prime necesare industriei chineze.

Creşterea economică a Chinei depinde direct de puterea de cumpărare a statelor europene şi a Statelor Unite. Puterea de cumpărare este afectată de măsurile de austeritate. 

China ameninţă supremaţia americană în Pacific

În urmă cu 15 ani, când China a lansat „jocuri de război ameninţătoare” în Taiwan, chiar în ajunul primelor alegeri guvernamentale libere din provincie, Statele Unite au trimis doua portavioane în Pacific iar Beijingul a făcut un pas înapoi. Situaţia s-a schimbat, iar poziţia americană din Oceanul Pacific este alta. 

China a anunţat o majorare a bugetului militar cu 12,7%, în timp ce Congresul american încearcă să găsească soluţia pentru reducerea datoriei publice prin micşorarea finanţării armatei. 

Mişcarea Beijingului a produs îngrijorare atât în rândul oficialilor americani cât şi în rândul analiştilor în materie de securitate, care apreciază că Washingtonul nu-şi va putea menţine dominaţia militară instaurată de decenii în zona Asia-Pacific - deosebit de importantă şi din punct de vedere economic.
.

În timp ce vistieria Statelor Unite a fost secată de conflictele din Irak şi din Afganistan, care au durat un deceniu, China a investit puternic în armata şi a dezvoltat capacităţile militare care ar putea duce la surclasarea superiorităţii americane în regiune. Cu toate acestea, Associated Press consideră că Beijingul este „la zeci de ani distanţă” de momentul în care va avea o armată la fel de puternică precum cea a Statelor Unite, argumentele purtând asupra faptului că chinezii nu au mai luptat într-un razboi din 1979 - în Vietnam - şi nici nu pot fi consideraţi un pericol pentru America, aşa cum era armata sovietică în timpul Razboiului Rece. 

„China ar putea cuceri Taiwanul chiar dacă ar interveni SUA”

 
Analiştii se întreabă dacă Statele Unite îşi vor putea menţine prezenţa în Asia-Pacific şi, mai mult, dacă îşi vor putea proteja aliaţii, asa cum au facut-o în ultimul deceniu. China deţine o poziţie avantajoasă în regiune şi din punct de vedere geografic, iar experţii americani sunt de parere că, dacă ar vrea, ar putea cuceri Taiwanul chiar dacă ar interveni Washingtonul. 

China continuă sa privească Taiwanul ca pe o parte a teritoriului sau, chiar dacă relaţiile dintre cele două state s-au mai îmbunătăţit în ultimii doi ani. Preocuparea chinezilor pentru superioritate navală în Marea Chinei de Sud a fost declarată ca fiind un „interes de bază”, ceea ce transformă această ţintă într-un punct zonal nevralgic. 

Vecinii Chinei sunt îngrijoraţi de situaţie, ceea ce îi determină să îşi îndrepte privirile către SUA în vederea unei asistenţe militare americane sporite în regiune. Chiar şi Vietnamul a cerut întărirea legăturilor militare cu Statele Unite.

Armata chineză, din ce în ce mai puternică

Abraham Denmark, director de Securitate al Programului Asia-Pacific a afirmat: „Întrucât armata chineză a devenit mult mai puternică şi China mult mai agresivă, avem un număr de ţări care privesc către Statele Unite ca la o acoperire pentru menţinerea independenţei, securităţii şi stabilităţii”.

Aliaţii americanilor se întreabă, totuşi, dacă SUA îşi vor menţine libertatea de acţiune în zonă ţinând cont de gradul de îndatorare foarte ridicat faţă de China şi de lupta pentru a ieşi din recesiune. Statele Unite nu sunt pregătite, acum, pentru o investiţie militară considerabilă.

Comandamentul American din Pacific presupune un personal de 325.000 de soldaţi, cinci portavioane, 180 de nave şi aproape 2.000 de avioane. Zeci de mii de militari americani sunt masaţi la „uşa” Chinei, în bazele stabilite de mulţi ani în Japonia şi Coreea de Sud.

Bazele americane pot fi în pericol?

Roger Cliff, cercetătator în domeniul apărării, care a depus mărturie în faţa Congresului SUA în timpul unor audieri legate de China, susţine că există rachete chineze cu rază de acţiune de aproximativ 1.500 kilometri, ceea ce presupune că ar putea ataca orice bază americană din regiune. 

Armata chineză deţine rachete DF-21D, capabile să ţintească port-avioanele americane şi are capacităţi militare nedobândite până acum de nici unul dintre rivalii Americii. Cu toate acestea, rachetele chineze cu rază lungă de acţiune nu au fost testate pe mare. Roger Cliff mai apreciează că, într-un răstimp mediu de timp, China ar putea fi capabilă să atace bazele militare din Taiwan şi Okinawa.

Oficial, Beijingul sustine că nu are intenţii ofensive în regiune, iar analiştii apreciază că un conflict militar ar distruge economia Chinei care se bazează, prioritar, pe exporturi. Pe de altă parte, în urma prezenţei militare americane în regiune, China are avantaje din relaţia cu Coreea de Sud, chiar cu Japonia. 

Relaţia China-SUA nu se pretează la soluţii simple
Relaţia economică dintre China şi Statele Unite - denumite G2 - dată fiind influenţa pe care cele două puteri o au asupra economiei mondiale, a devenit mult prea complicată pentru a fi reglată în baza unor solutii simple, cred analiştii. 

Pentru a-şi susţine exporturile, China, care nu practică un curs valutar flexibil, menţine o strategie considerată protecţionistă de către Statele Unite - care suferă din cauza şomajului în creştere, multe companii închizându-si porţile, nefiind capabile să facă faţă concurenţei produselor ieftine provenite din Asia.  De altfel, mulţi economişti - printre care şi Paul Krugman, deţinătorul Premiului Nobel - i-au cerut preşedintelui american, Barack Obama, să discute cu omologul său chinez, Hu Jintao, despre o modificare a cursului de schimb. 

Potrivit lui Paul Krugman, China menţine intenţionat un nivel scăzut al monedei sale cu scopul de a-şi creşte economia prin exporturi şi a crea noi locuri de muncă - în timp ce SUA suferă, progresiv, din cauza şomajului. 

Însă, este chiar atât de rău să existe o monedă chineză subevaluată? Conform opiniei altor analişti, nu este „chiar atât de rău” să existe „o moneda chineză subevaluată”
. Pe de altă parte, apreciază că G2 este motorul economic al lumii. „Niciodată în istorie nu am avut o situaţie atât de riscantă, dar în timpul căreia principalele puteri mondiale să se comporte ca nişte adulţi responsabili” a afirmat Richard Medley - ex-consilier pentru Soros Fund Management, în prezent managerul propriului fond hedge. „Sunt foarte impresionat de China, SUA, Marea Britanie şi alte câteva state europene” a adăugat Richard Medley. Deşi comerţul s-a redus considerabil, acesta nu a dispărut. Nu au existat accentuări subite ale măsurilor protecţioniste sau ale naţionalismului virulent. Din contra, se duce o dezbatere politicoasă şi precaută între marile puteri asupra reformei sistemului financiar.

Richard Medley consideră că principalul motor al economiei globale, G2, continuă să fie o sursă de stabilitate. „G2 evoluează şi cele două părţi fac eforturi mature pentru a dezvolta relaţia”.
 

Cu câţiva ani în urmă, doi foşti miniştri de externe atrăseseră atenţia asupra faptului că, în lipsa unor precauţii, Uniunea Europeană riscă să piardă poziţia mondială importantă în favoarea G2. 

În perioada în care era ministru de Externe al Marii Britanii, David Miliband afirmase  despre cele două state-parte ale G2 că par a se înţelege atât de bine, încât al treilea motor economic al lumii, Uniunea Europeana, riscă să devină „un spectator într-o lume şlefuită de SUA şi de China”
. Pe de altă parte, omologul său italian din epocă, Franco Frattini, a declarat că Europa va deveni irelevantă în condiţiile în care ţările membre UE nu găsesc o soluţie comună. „Vom fi depăşiţi de G2, formată din America si China, mai exact Axa Pacific, iar Axa Atlantic va fi uitată”.

Discuţiile contradictorii, sănătoase pentru economia mondială

Potrivit analiştilor Newsweek, discuţiile contradictorii dintre Statele Unite şi China sunt extrem de sănătoase, reprezentând un război al cuvintelor, care nu are şanse să devină un război real chiar dacă, privitor la anumite subiecte, Barack Obama şi Hu Jintao nu se înţeleg – de exemplu, asupra politicilor de mediu sau sancţiunilor impuse Iranului pentru programul său nuclear, pe care China nu le susţine. De asemenea, în timp ce Statele Unite încurajează protecţionismul, prin taxarea suplimentară a unor produse din China - printre care cauciucurile şi ţevile de oţel - China face acelasi lucru, prin mentinerea yuanului (renminbi, cum mai este numit) la nivel scăzut. Economiile celor doua ţări sunt atât de integrate, încât depărţirea lor ar însemna un fel de „distrugere mutuală”- termen des folosit în timpul Războiului Rece. 

Până în prezent, nici o ţară nu a reuşit să găsească o nouă modalitate de a conduce lumea. Pentru a fi puternică la nivel mondial, o ţară trebuie să fie prosperă; pentru a fi prosperă, economia sa trebuie să participe la sistemul internaţional, iar pentru a fi parte a acestui sistem, chiar şi ţările cu diferenţe majore, precum SUA şi China, trebuie să se supună unui set de reguli impuse de Organizaţia Mondială pentru Comerţ. 

Liderul chinez Deng Xiaoping - cel care a deschis economia chineză în 1978 - avea o expresie favorită, cu valoare de aforism „Nu contează ce culoare are pisica atât timp cât prinde şoareci”. Mesajul conţinut era că, în condiţiile în care un mediu privat de afaceri funcţionează, înseamnă că trebuie încercat. Potrivit unor analişti, acest lucru făcea parte din „planul pe 100 de ani” al Chinei pentru a depăşi Statele Unite - lucru improbabil având în vedere cooptarea în sistemul economic mondial.

Situaţia a fost valabilă, în trecut, şi pentru Japonia, când, după război, a apărut conceptul de simbioză cu economia vestică. Astăzi, companiile japoneze - precum Toyota sau Canon - s-au internaţionalizat. Companiile chineze sunt, încă, departe de această situaţie, însă nu va trece mult timp până atunci, căci poporul chinez este mai înclinat spre capitalism decât cel japonez, consideră analiştii. 

Astfel, chiar dacă sistemul economic mondial nu este perfect, el funcţionează, iar analiştii speră că americanii vor avea înţelepciunea de a lăsa lucrurile să se dezvolte de la sine, fără impunerea unor presiuni inutile. 

SUA şi China: supraveghere reciprocă discretă şi prudentă?

Vizitele oficialilor chinezi în Statele Unite - precum şi cele ale oficialilor americani în China - excelează prin cea mai binevoitoare curtoazie, cea mai desăvârşită etichetă şi prin complezenţă.

Scurtă referire la istoria recentă

Primirea preşedintelui chinez Hu Jintao, în 2011, în Statele Unite, a fost prilej ca oficialii din amândouă taberele să-şi exprime încrederea că „s-au creat bazele unei colaborări chino-americane pe următorii 30 de ani”
.

Reacţiile mass media sunt relevante:

Barack Obama şi Hu Jintao “au multe de discutat”
. 
Relaţiile dintre cele două state au devenit “globale” după cum a afirmat secretarul de stat Hillary Clinton. 
“China a dat cu împrumut, în ultimii doi ani, mai mulţi bani decât Banca Mondială statelor aflate în curs de dezvoltare. Astfel, China a dat cu împrumut cel puţin 110 miliarde de dolari către guverne şi firme din ţări aflate în curs de dezvoltare în 2009 si 2010, depăşind finanţările în valoare de 100,3 miliarde de dolari plătite de BM”
.

“Chinezii iau cu asalt sectorul bancar european. Astfel, Industrial and Commercial Bank of China, cea mai mare bancă din lume după capitalizare, intenţionează să deschidă cinci noi filiale în Europa, dublându-şi, astfel, prezenţa pe piaţa europeană.”

Pe de altă parte, Joe Biden, cu ocazia vizitei făcute în China după câteva luni a „scăpat” în faţa oficialilor chinezi informaţia ca şi-a convins nepoata să înveţe limba chineză, pentru a da „semnalul unei viitoare punţi chino-americane”
.

Analizând sofisticata situaţie din relaţiile chino-americane profesorul Wenran Jiang, de la Universitatea Alberta - Canada - atenţionează că doar răbdarea şi coerenţa dialogului pot duce la depăşirea suspiciunilor reciproce. Progresele Chinei sunt o realitate. Continuarea progreselor ramâne, indiscutabil, o prioritate a chinezilor, iar acest lucru trebuie acceptat de toţi vecinii asiatici şi de Occident, inclusiv de Statele Unite.

Situaţia prezentă părea de nesperat din perspectiva prezentată de David Rockfeller cu patru decenii în urmă: „Experienţa socială în China sub conducerea lui Mao este una din cele mai importante şi mai reuşite din istoria umanităţii”. 

VARIA

Spirit vizionar, da - panică, nu

În plină criză a datoriilor, un grup de intelectuali şi oameni de afaceri de prim rang s-au întîlnit la Berlin pentru a discuta despre o lume mai bună şi despre cea de-a treia revoluţie industrială în cadrul simpozionului Brand New Day 2012. 

În dezbatere s-au aflat relaţia politicii cu economia; depăşirea egoismelor şi a consumismului hedonist; noi implicaţii ale imperativului mobilităţii, modificări de paradigmă în transporturi şi relaţiile de proprietate; creşterea economică şi salvgardarea mediului; noua etică în firme şi instituţii.

A treia revoluţie industrială bate la uşă

Centrul de greutate al tematicii simpozionului a fost anticiparea, de către sociologul Jeremy Rifkin, a celei de-a treia revoluţii industriale. În cursul ei, democratizarea energiei ar urma să ducă spre o fundamentală reordonare a relaţiilor interumane. Faza decisivă ar urma să fie renunţarea la sursele convenţionale, neregenerabile de energie şi exploatarea nelimitatelor posibilităţi oferite de noile tehnologii, de internet, de smartphone şi de aplicaţiile superinteligente.

Viziunea lui Jeremy Rifkin asupra celei de-a treia revoluţii industriale include cîteva etape-cheie: trecerea fermă la exploatarea surselor de energie regenerabilă; transformarea construcţiilor în microcentrale electrice care produc, la faţa locului, energie regenerabilă; recursul la diversele forme de stocare a energiei, atât în construcţiile individuale cît şi în punctele nodale ale infrastructurii; adaptarea mijloacelor de transport la noile forme de energie. 

O nouă formulă mentală

Toate aceste modificări tehnice şi tehnologice au la bază o formulă mentală, un concept abstract: prevalenţa funcţiei asupra convenţiei, renunţarea la scheme şi modele prestabilite.

Sociologul şi economistul american întrevede principalele impedimente ale dezvoltării nu în epuizarea resurselor de gaze şi ţiţei, dar în carenţele de gândire sistematică, de fantezie creatoare şi de strategii politice aplicabile.

Cu vădita intenţie de a populariza cîteva dintre bunele idei expuse de participanţi, cotidianul Die Welt a editat în avanpremiera simpozionului de la Berlin şi a summitului G-20 un supliment intitulat „Economia în schimbare”. 
În cuprinsul acestuia şi-a aflat loc, pe lîngă expunerea în rezumat a tezelor lui Jeremy Rifkin, un eseu asupra modificării statutului de proprietar în cel de utilizator, sub impactul noilor medii, al tehnologiei internet. Suplimentul se mai ocupă de prefigurarea noilor relaţii etice în interiorul firmelor, pornind de la premiza că succesul într-o întreprindere poate un factor motivaţional chiar mai puternic decât majorările salariale.

Şapte virtuţi indispensabile

 Bernd Kolb, fondatorul aşa numitului „Club de la Marrakech” - o reţea internaţională care revendică un nou spirit în lumea afacerilor - a detaliat, în cadrul Brand New Day, de ce politica şi economia necesită o reînnoire a modalităţilor de acţiune. Bernd Kolb consideră că acestui proces de înnoire îi sunt necesare şapte virtuţi: înţelepciune, dreptate, curaj, temperanţă, credinţă, dragoste şi speranţă.

Conceptul de fericire durabilă a făcut obiectul intervenţiei lui Stefan Klein, autor, între altele, al volumului de succes mondial „Formula fericirii” - care sintetizează şi explică descoperirile neuropsihologiei moderne, oferind nu reţete, dar cunoştinte şi modul lor de „întrebuinţare“ în viaţa de zi cu zi.
Adept al tezei conform căreia succesul aparţine, în cele din urmă, altruiştilor - nu egoiştilor - Stefan Klein porneşte de la premiza că fericirea este un semnal dat de natură că ne aflăm pe calea cea bună.

În contextul actual al crizei, Stefan Klein susţine că trebuie să ne luăm rămas bun de la imperativul creşterii nelimitate, adevăratul profit pentru producători, clienţi şi consumatori reprezentându-l starea de bine, sentimentul de confort psihic şi social - nicidecum consumul demăsurat.

Protecţia mediului - miza unei aventuri

Protecţia mediului este o aventură - lucru demonstrat, prin diverse acţiuni spectaculoase, de David Mayer de Rothschild, care a atras atenţia opiniei publice mondiale asupra pericolului dezechilibrului iminent al climei.

Laureat al mai multor premii internaţionale, David Mayer de Rothschild a apelat, în intervenţia sa, şi la spiritul antreprenorilor care deţin un rol major în prezervarea echilibrului ecologic al planetei.

Nimeni nu se aşteaptă ca participanţii la simpozionul de la Berlin şi adepţii aşa numitei „Balanced Economy” să fie deţinătorii formulei magice de ieşire din criză sau de salvare a omenirii de la un dezastru ecologic în viitorul ceva mai îndepărtat. Dar aceşti experţi, intelectuali şi manageri doresc ca ideile şi conceptele puse în circulaţie să nu lase total indiferentă clasa politică.

MIŞCĂRILE INDIGNAŢILOR

Mişcările indignaţilor, care s-au răspândit în toată lumea, reprezintă „o nouă formă de participare politică”
. Neorganizate, ele cer de la instituţii, de la partidele politice sau sindicate un dialog permanent, care le perturbă autoritatea. 

Ceea ce se planifică pe internet se manifestă în stradă. Manifestaţiile desfăşurate sub „semnul indignaţilor” regrupează indivizi care au ales să iasă dintr-o societate anonimă pentru a intra într-o comunitate compusă din necunoscuţi - paradoxul este doar aparent. În acest tip de mişcare, contestarea pe drumurile publice nu mai este un mijloc destinat susţinerii luptei unui sindicat sau a unui partid politic. Cetăţenii sunt cei care se reprezintă, prin sine. Contestarea este îndreptată împotriva instituţiilor, dar contestatarii se feresc să se instituţionalizeze. Fiecare ia, în mod individual, iniţiativa de a manifesta - şi, prin acest act, intră în comunitate.

Profilul indignaţilor este greu de stabilit
Preşedintele american Barack Obama, care a reacţionat întotdeauna la revendicările politice ale cetăţenilor punând aceeaşi întrebare, “Where is the movement?” (Unde este mişcarea?) s-a regăsit în faţa unui curent inedit.

Pornind de la protestele indignaţilor din New York, profesorul american de jurnalistică Jeff Jarvis a diagnosticat noua situaţie apărută la nivel mondial ca fiind o “revoluţie prin hashtag”. Conform „manualului”- Hash Tag: procedeu utilizat pe reţelele sociale pentru a adăuga informaţii aditionale unui tweet, prin diez # . Expresia este hiperbolică, întrucât această mişcare nu este o revoluţie. Însă, demonstrează o mutaţie structurală interesantă.
 Utilizat pe reţelele sociale pentru a clasa pe teme informaţiile şi comentariile, „hashtag” a devenit un mijloc eficient de a coordona comunicarea. 

Deocamdată, rolul hashtag în dezbaterea publică pare, încă, limitat. Dar inovaţia este demnă de interes din perspectiva partidelor politice. Programele politice - care, de multe ori, îşi pierd sensul - actualizate în funcţie de termenele electorale şi concepute pentru o validitate pe termen mediu, ar putea pierde, constant, din credibilitate în favoarea unor noi forme de comunicare între politică şi opinia publică, fondate pe dezbaterea continuă.

Pe fond, se poate spune că mişcarea indignaţilor nu este o revoltă obişnuită, dar forma unei noi manifestări de angajament politic. 
Dacă este adevărat că acest tip de participare a cetăţenilor se orientează încă spre forme de acţiune cunoscute, este la fel de adevărat că se bazează pe mecanisme complet noi şi demonstrează un potenţial de mobilizare considerabil. Nu în ultimul rând, se distinge prin mesajul general al indignaţilor: forma lor de protest este triumful asupra descurajării faţă de politică.

EUROSCEPTICII, PE VAL

Italia: Mişcarea 5 Stele creşte în sondaje


Propovăduind ieşirea din euro, întoacerea la lira italiană şi răsturnarea actualei clase politice, Mişcarea 5 Stele a euroscepticului Beppe Grillo are numărul adepţilor în creştere. Forţa de atracţie a acestei mişcări se bazează pe o propagandă anti-sistem, pe o critică vehementă a clasei politice şi pe o prezenţă activă pe Web. Primul partid din Italia care s-a declarat făţiş anti-european continuă să câştige din ce în ce mai mulţi alegători - mai ales mai ales din zona de centru-dreapta, aflată în declin în urma efectelor combinate ale ieşirii din scenă a lui Silvio Berlusconi şi ale scandalurilor din jurul Ligii Nordului.

Un studiu al Institutului SWG atribuie Mişcării 5 stele, 17% din intenţiile de vot la alegerile naţionale din 2013, ceea ce ar transforma-o în a doua forţă politică italiană după Partidul Democrat (stânga, 24%), plasând-o înaintea  Poporului Libertăţii (dreapta lui Berlusconi, 16%). Programul său anti-euro  reflectă, în mod elocvent, climatul euro-sceptic care se extinde în Italia.

În ultimul raport anual Eurobarometru, 34% dintre italieni se declară nemulţumiţi de măsurile adoptate până în prezent de Uniunea Europeană pentru a ieşi din criză - procentajul fiind mult mai ridicat decât în restul Europei. 


Din cauza crizei - şi, mai ales, a sacrificiilor enorme impuse de austeritate - în Italia, atitudinea faţă de zona euro a devenit ostilă, schimbare care nu a fost remarcată doar de Beppe Grillo. Partidul Democrat este ultimul care apără  apartenenţa la zona euro. În ziarele de dreapta proliferează formulele  agresive faţă de Uniunea Europeană şi de moneda unică. Libero - cotidian de referinţă al partizanilor lui Silvio Berlusconi - repetă, argumentând prin rezultatele diverselor sondaje, că peste 60% dintre italieni se împotrivesc, acum, monedei euro.

Partidul în mod tradiţional euro-sceptic, Liga Nordului, este ocupat cu încercarea de a ieşi din scandalul finanţărilor publice care a lovit familia fondatorului său, Umberto Bossi şi ameninţă să prăbuşească formaţiunea. Dar, în ultimul deceniu, coaliţia lui Silvio Berlusconi a cultivat o relaţie ambiguă cu UE.

Campania electorală din 2013 nu va duce lipsă de certuri şi polemici, mai ales cu un centru-dreapta afectat de hemoragia electoratului său eurosceptic. Dacă Italia nu reuşeşte să se vindece de criza împovărată de austeritate, atitudinea anti-euro a lui Beppe Grillo va fi un aspirator de voturi.
Euroscepticii continentali şi principalii acuzaţi: UE şi FMI


Politica de austeritate s-a dovedit a fi un eşec. 
În pofida clamatelor rezultate criza euro nu a fost depăşită, economiile s-au contractat, nivelul de trai a scăzut. Cetăţenii majorităţii statelor europene refuză politica de austeritate - exemplul dezastrului Greciei începând să fie perceput ca pericolul unui precedent.


În statele de la periferia UE austeritatea a condus la reducerea drastică a cheltuielile sociale. Taxele au crescut, salariile au scăzut, pensiile au fost reduse. Cei mai mulţi învinuiesc UE şi FMI pentru situaţie, iar tensiunile sociale cresc. Duritatea reformelor atrage după sine încetinirea economiei şi implicit scăderea veniturilor fiscale -  deficitul este în creştere, în pofida măsurilor de austeritate.

În ţările afectate de criză s-a instalat un puternic sentiment anti-euro. „Euroscepticismul în Irlanda este o forţă politică în aşteptarea momentului potrivit să erupă” avertizează Hugo Brady de la Centre for European Reform. Şi în state mai bogate - Finlanda, Germania, Olanda - creşte nemulţumirea. 

Situaţia este folosită din plin de partidele de extremă dreapta. 

Astfel, „Adevăraţii Finlandezi” au beneficiat de creşterea sprijinului electoral, ceea ce ar putea deveni o adevărată problemă pentru UE: un guvern finlandez eurosceptic poate bloca deciziile Uniunii. 

În Franţa, Frontul Naţional s-a bucurat de succes prin retorica sa anti-europeană. „Pentru mine UE este o structură cu trăsături totalitare, deci un fel de Uniune Sovietică europeană”
 a declarat Marine Le Pen. 
În Olanda, şeful PVV, Geert Wilders, se revoltă împotriva ajutoarelor financiare acordate altor ţări: „PVV spune: nici un euro-cent pentru Grecia! Şi la fel de puţin pentru portughezi şi spanioli!"

Asemenea formulări puteau fi auzite, cu un timp în urmă, doar în culisele politice. Faptul că sunt rostite public, instigator, de reprezentanţi ai unor partide care câştigă adepţi, nelinişteşte experţii financiari. "Climatul economic se înrăutăţeşte şi este tot mai roditor pentru ideologia extremei dreapta" precizează Dylan Grice de la Société Générale într-un studiu pentru investitori. „Fiecare stat membru al clubului euro se consideră ca fiind condus din străinătate. Iar euro este singur în peisaj, ca paratrăsnet în furtună".
Critică la adresa euroscepticilor britanici

Preşedintele Comisiei Europene, Jose Manuel Barroso, a criticat dur grupul conservatorilor britanici din Parlamentul European, acuzându-i că “se bucură”
 de criza datoriilor care afectează zona euro. “Să vedem dacă am înţeles bine. Statul care a cheltuit de departe cel mai mult cu sectorul bancar este Marea Britanie” a declarat Jose Manuel Barrosso citând opinia conservatorilor, care se opun “programelor ample menite să salveze sectorul bancar din zona euro”.

Reacţia preşedintelui Comisiei Europene a fost provocată de un discurs al eurodeputatului britanic Martin Callanan, liderul euroscepticilor (ECR), în opinia căruia “zona euro ar trebui să se restrângă, astfel încât unele state să poată reveni la starea lor de relativă competitivitate”.

Martin Callanan, care reprezintă aripa cea mai eurosceptică a Partidului Conservator din Marea Britanie, a cerut în mod repetat ca Greciei să i se permită să părăsească zona euro.

Jose Manuel Barroso s-a declarat contrariat de faptul că euroscepticii britanici încurajează statele să părăsească zona euro, adăugând că acest fapt este “în contrast puternic” cu declaraţiile premierului britanic, David Cameron. Deşi David Cameron s-a opus inserării constrângerilor fiscale în tratatele europene în decembrie 2011, după ce a eşuat în demersul său de exceptare a Londrei de la reglementările financiare ale Uniunii Europene, împreună cu adjunctul său, Nick Clegg, şi-au exprimat sprijinul faţă de o mai bună integrare a zonei euro, inclusiv faţă de eurobonduri.

Euroscepticismul, văzut ca expresie a diversităţii europene


În mod bizar, a apărut o voce care încearcă, fără succes, să liniştească spiritele. 
Politologul Jan Beyers a declarat pentru cotidianul flamand De Standaard că „Valul anti european nu este un pericol pentru stabilitatea politică a Uniunii Europene, dimpotrivă” iar „reîmprospătarea vocilor anti-europene este rezultatul direct al procesului de unificare”. 

Mai mult, politologul încearcă să insinueze că situaţia este benefică pentru democraţie căci „Reprezentarea mai fermă a sentimentului anti-european îi va obliga pe pro-europeni să elaboreze mai bine argumentele prezentate electoratului.”


Să înţelegem, de aici, că un politolog consideră recrudescenta extremei dreapta un semn al democraţiei? Ar fi ilogic şi în contradicţie cu politologia. 

Concluzie logică: euroscepticismul fiind generat, pe fond, de situaţia generală greu de suportat în urma evident falimentarei politici de austeritate, nu e greu de înţeles ca politologul este o portavoce a promotorilor acesteia. 

 Perspective internaţionale sumbre

“Criza globală nu a ajuns nici măcar la jumătate”

Guvernatorul Băncii Angliei, Mervyn King, a declarat în timpul unei audieri într-o comisie a Parlamentului britanic că criza financiară globală, care a început în 2007, nu a ajuns nici măcar la jumătate..

“Dacă aţi fi întrebat pe oricine din cadrul Băncii, nu cred că cineva ar fi crezut că ne-am fi aflat în toiul crizei după cinci ani. Cred că nu am ajuns nici măcar la jumătate. Suntem într-o criză adâncă, cu provocări enorme pentru a pune pe o traiectorie corectă sistemul bancar precum şi cu provocări apărute din alte regiuni ale lumii” a afirmat Mervyn King, care urmează să se retragă din postul de guvernator peste aproximativ un an.

Guvernatorul Băncii Angliei este îngrijorat şi de situaţia din Asia - dar şi de cea din Statele Unite. “În ultimele luni am fost îngrijorat de înrăutăţirea din Asia şi alte pieţe emergente. De asemenea, colegii din Statele Unite sunt mai îngrijoraţi decât la începutul anului în legătură cu ce se întâmplă în economia americană. Nu este o poziţie confortabilă”.

La reuniunea de politică monetară din iunie, guvernatorul a votat în favoarea extinderii programului achiziţiilor de obligaţiuni la 375 miliarde de lire sterline, însă măsura a fost respinsă. “Sunt foarte uimit de cât de mult s-a schimbat situaţia” de la publicarea prognozelor băncii pe 16 mai, a precizat Mervyn King. “Sunt pesimist şi sunt îngrijorat în mod special deoarece de doi ani vedem cum situaţia din zona euro se înrăutăţeşte, iar problemele sunt amânate” a declarat bancherul britanic.

 Franţa, următoarea victimă în construirea dezastrului european?
Franţa, cea de-a doua economie a zonei euro, are un deficit public imens, iar datoriile sale au ajuns la un nivel record. Vrea să se asigure că nu este atrasă în vârtejul crizei masive cu care se confruntă ţări precum Grecia, Irlanda, Portugalia, Spania sau Italia. Franţa este unul din cei mai înverşunaţi susţinători ai uniunii bancare şi ai recapitalizării imediate a băncilor, folosind fonduri de urgenţă alocate de zona euro. “Cred că francezii insistă asupra acestui lucru dintr-un motiv simplu: ştiu foarte bine că ei sunt cei care urmează. Le va veni rândul după Italia”
 a afirmat Nicholas Spiro, consultant şef la Spiro Sovereign Strategy.
Criza datoriilor s-a răspândit în Grecia, Irlanda şi Portugalia, care au făcut împrumuturi internaţionale. Spania a cerut ajutor pentru băncile sale, iar Ciprul are nevoie de un împrumut.
Dornic să oprească rostogolirea acestui bulgăre, noul preşedinte francez François Hollande a promovat rapid câteva idei de combatere a contagiunii, unele dintre ele venind în directă opoziţie cu cele ale Germaniei.
Se apreciază că băncile franceze sunt puternic expuse Greciei şi Italiei. “Este clar că presiunea crizei datoriilor va ajunge şi la Franţa dacă nu se va face ceva în privinţa împărţirii echitabile a riscurilor”
 a afirmat Michel Martinez, director economic în cadrul Société Générale.
Franţa caută soluţii rapide prin care să protejeze băncile de riscurile induse de datoriile din sudul Europei, fiind pe deplin conştientă de faptul că situaţia ar putea să se înrăutăţească abrupt din cauza crizei. 
Parisul a susţinut în mod evident folosirea banilor europeni pentru a capitaliza băncile, în pofida opoziţiei Germaniei.
Agenţiile de rating au subliniat că, dacă Parisul va fi nevoit să îşi finanţeze băncile, acest factor va atârna greu în privinţa stabilirii ratingului Franţei. În ianuarie, Franţa a fost deja retrogradată cu o treaptă de Standard & Poor.
Egan-Jones, o agenţie de rating mai puţin renumită, dar care şi-a făcut deja un renume în urma retrogradărilor mai agresive pe care le aplică în comparaţie cu rivalii săi importanţi, a clasat Franţa la BBB+ , decizie bazată pe faptul că statul va avea nevoie, probabil, de sprijin pentru a-şi finanţa băncile.
Moody's a retrogradat băncile franceze BNP Paribas, Société Générale şi Crédit Agricole, împreună cu alte bănci mari, susţinând că nu e clar cât de pregătit este guvernul să îşi sprijine propriile bănci.

Pe lângă stresul financiar prin care trece Franţa - datoria internă este de circa 90% din PIB şi se aşteaptă să mai crească - băncile sale sunt expuse economiilor celor mai fragile din întreaga zonă euro.
Deşi cândva se aflau printre creditorii de top ai Greciei, acum băncile franceze s-au retras, în marea majoritate. Crédit Lyonnais şi Société Générale încă rămân prezente în Grecia prin subsidiarele lor.
Italia datorează 32,5 miliarde de euro băncilor franceze BNP Paribas, BPCE, Crédit Agricole, Société Générale şi Dexia.
Acţiunile băncilor franceze şi costul asigurărilor datoriilor bancare au făcut ca răspândirea datoriilor Italiei să oscileze, indicând faptul că investitorii văd soarta băncilor ca fiind strâns legată de soarta Italiei.

Dexia este cea mai expusă la datoriile italienilor, având 11,7 miliarde de euro trecute în registre. Chiar şi în condiţiile în care Italia nu va fi înfrântă de criză, problemele acesteia ar putea afecta serios finanţele publice franceze.

“SUA nu mai înseamnă ţara tuturor posibilităţilor”

“Statele Unite se confruntă cu o creştere a inegalităţii sociale (…) situaţie care conduce la încetinire economică şi riscă moartea "visului american” a declarat laureatul premiului Nobel, Joseph Stiglitz. “SUA au muncit din greu să creeze visul american al tuturor posibilităţilor. Dar, în present, acest vis este un mit” a precizat Joseph Stiglitz.

Inegalitatea din SUA se află la cel mai ridicat nivel din ultima jumătate de secol, iar diferenţa între veniturile medii şi veniturile foarte mari se adânceşte.

“Statele Unite obişnuiau să-şi închipuie că sunt o ţară a clasei mijlocii, dar asta nu mai este adevărat. În prezent, şansele unui copil depend, în SUA, de venitul părinţilor mai mult decât în Europa sau orice alte ţări avansate industrial pentru care există date” a afirmat laureatul premiului Nobel pentru economie. “Reglementările, mai ales cele din domeniul financiar, contribuie la aceste disparităţi”.”Reglementările financiare permit creditarea agresivă şi practici abuzive în privinţa cărţilor de credit, prin care se transferă bani de jos către nivelul superior. La fel şi legile falimentului, care dau prioritate instrumentelor derivate”.

“Ţările occidentale cu economiile cele mai sănătoase, precum cele scandinave, au cel mai ridicat nivel de egalitate socială” a subliniat Joseph Stiglitz. “Pentru a împiedica înrăutăţirea disparităţilor, SUA ar trebui să oprească reducerile de costuri vizând educaţia publică şi alte programe care îmbunătăţesc şansele clasei de mijloc şi ale celor săraci.”

Şomajul şi creşterea anemică a veniturilor lovesc inima economiei americane. 
Cheltuielile de consum din SUA au stagnat în luna mai, estimează analiştii, după o creştere de numai 0,3% în aprilie, semnal că zona cea mai consistentă a economiei americane are probleme tot mai mari din cauza şomajului şi a creşterii anemice a veniturilor.

În alte sectoare ale economiei, industria manufacturieră este în decline - în timp ce piaţa rezidenţială dă semne de stabilizare, precizează analiştii.
Rata şomajului din SUA a urcat în mai la 8,2%, de la 8,1% în aprilie, în timp ce numărul locurilor de muncă ocupate în economie a urcat cu 69.000, cea mai modestă creştere din acest an. Veniturile medii orare au urcat cu 1,7%, cea mai slabă evoluţie din decembrie 2010.

Creşterea şomajului peste pragul de 8% a afectat încrederea consumatorilor care continuă să se abţină de la cheltuieli neesenţiale. Cererea internă tot mai scăzută, în paralel cu criza datoriilor de stat din zona euro şi tensiunile politice de la Washington pe tema reformei fiscale, au determinat Rezerva Federală să extindă programul de preschimbare a obligaţiunilor de pe piaţa secundară în titluri cu scadenţă mai îndelungată, scopul fiind reducerea dobânzilor şi creşterea lichidităţii.

Milioane de americani, ameninţati de o catastrofă

În dreptul unei porţiuni a coastei atlantice a Statelor Unite, pe care se află oraşe precum New York şi Boston, nivelul oceanului creşte de până la patru ori mai rapid decât media mondială.

Acest fenomen, aflat în legătură cu modificările climatice, sporeşte riscul de inundare a uneia dintre cele mai dens populate zone de coastă şi ameninţă biodiversitatea zonelor umede, potrivit unui studiu al Centrului american de Supraveghere Geologică USGS. 
Concluziile apar în contextul în care experţi din cadrul Consiliului Naţional american pentru Cercetare au apreciat că o creştere a nivelului mării din cauza încălzirii climatice ar putea să se dovedească de două-trei ori mai importantă în acest secol decât s-a prevăzut anterior.
Începând cu anul 1990, de-a lungul unei fâşii de aproximativ 1.000 de kilometri a coastei atlantice a Statelor Unite, analizată într-un articolul din Nature Climate Change, nivelul mării a crescut anual cu 2-3,7 mm. La nivel mondial, creşterea se situează între 0,6-1 mm, precizează studiul, bazat pe relevee de maree.

În cazul în care încălzirea continuă, nivelul mării în această zonă a coastei atlantice ar putea creşte până în 2100, cu 30 cm peste creşterea medie de 1 metru la nivel mondial, avansată de către proiecţiile cercetătorilor. 
“Particularitatea acestei zone de coastă ar proveni de la modelul climatic aflat la baza proiecţiilor”
 a declarat oceanografa Kara Doran de la USGS. “În momentul în care apa dulce care provine din topirea calotei glaciare din Groenlanda ajunge în Oceanul Atlantic, ea perturbă circulaţia curenţilor, care sunt încetiniţi” a precizat specialista în oceanografie. A adăugat “Încetinirea curentului Gulf Stream antrenează o creştere a nivelului mării de-a lungul coastei, un fenomen deosebit de pronunţat având loc acolo unde curentul se îndreaptă către larg”. 
“Creşteri extrem de importante ale nivelului mării, care se petrec poate o dată sau de două ori pe an, iarna sau în cursul furtunilor tropicale, riscă se se repete mai des” a apreciat Kara Doran - consecinţa fiind o erodare sporită a plajelor şi multiplicarea inundaţiilor. 
În 2007, Grupul Experţilor ONU în Climat (GIEC) a prognozat o creştere a nivelului oceanelor de până la 59 cm până în 2100. Aceasta reprezintă o ameninţare importantă pentru numeroase state insulare mici. De atunci, studiile au revizuit valoarea în creştere cu până la un metru din cauza unui rol considerat important al topirii gheţarilor din Arctica.

Cercetătorii privesc dincolo de anul 2100. 
Potrivit calculelor, o creştere a temperaturilor cu 2°C ar provoca, în 2300, o creştere cu 2,7 metri faţă de nivelul actual. Limitarea încălzirii la doar 1,5°C ar produce o creştere a nivelelor oceanelor cu 1,5 metri.

Obiectivul actual al comunităţii internaţionale este să limiteze încălzirea globală la mai puţin de 2°C faţă de perioada preindustrială, cunoscut fiind că temperatura globală a crescut deja cu aproape 1°C. 
“Dat fiind timpul necesar ca gheţarii şi masele de apă să reacţioneze la încălzire, emisiunile noastre actuale (de gaze poluante) vor fi determinante pentru nivelele mărilor în secolele următoare”
 a subliniat Michiel Schaeffer, autorul studiului, cercetător la Universitatea Wageningen din Olanda.
FLAME:

atac cibernetic, aparent împotriva programului nuclear iranian

A fost descoperit şi contracarat un atac cibernetic masiv care viza colectarea de date din mai multe ţări, printre care Iran şi Israel.
Specialiştii firmei ruseşti de securitate cibernetică Kaspersky Lab au declarat că malware-ul, cunoscut sub numele de Flame, este operaţional din august 2010. Iniţial, oficialii companiei au mai afirmat că la originea atacului se află “un stat” dar că nu pot fi “siguri care anume este acesta”
.

După identificarea Flame, Kaspersky Lab a precizat că “funcţionalitatea şi complexitatea nou descoperitului program malware le depăşesc pe cele ale altor ameninţări cibernetice cunoscute în prezent”. 

Virusul “colectează cantităţi uriaşe de date private” a declarat Vitali Kamluk, expert malware al Kaspersky Lab. “Odată sistemul infectat, Flame începe un set complex de operaţiuni, ce includ urmărirea traficului în reţea, fotografierea, înregistrarea audio, interceptarea comenzilor date prin tastatură şi aşa mai departe” De asemenea, Flame poate primi şi trimite diverse comenzi. Au fost lovite peste 600 de ţinte, de la persoane private, companii, instituţii academice şi sisteme guvernamentale. Printre ţările afectate sunt Sudan, Siria, Liban, Arabia Saudită şi Egipt.

Experţii iranieni au postat o alertă de securitate şi susţin că Flame este responsabil pentru pierderile de date înregistrate recent. 

În urma acestui anunţ, ministrul israelian pentru Afaceri Strategice, Moshe Yaalon, a justificat folosirea unui astfel de virus în vederea contracarării ameninţării nucleare iraniene, alimentând speculaţiile privind o posibilă implicare a Israelului în acest program informatic .

New York Times a precizat că preşedintele american, Barack Obama, a intensificat atacurile cibernetice împotriva programului nuclear iranian, sub numele de cod “Olympic Games”.
Specialiştii apeciază că Flame este de 20 de ori mai puternic decât Stuxnet, un alt virus, care a lovit programul nuclear iranian în 2010. 
Flame este un soft pus la punct cu scopul de a fura informaţii, o armă de spionaj web. “Poate raporta conversaţii pe Skype, iar când vorbeşti pe Messenger face print screen-uri şi le trimite atacatorului”
 precizează fostul hacker Kevin Mitnick. “A trecut de toate antivirusurile care sunt disponibile pe piaţă şi a rămas nedetectat timp de doi ani.” Computerele expuse sunt localizate în statele din nordul Africii şi Orientul Mijlociu. “Nu pare genul de virus făcut să spargă conturi bancare. Ar putea fi o armă finanţată de stat”
. În opinia lui Kevin Mitnick, statele care ar fi putut finanţa un astfel de soft sunt Israel sau SUA. 

Principala ţintă a super-virusului informatic Flame
Virusul informatic Flame avea ca obiectiv principal furtul de documente în format PDF şi grafică, în primul rând din Iran, au declarat specialistii Kaspersky. Autorii atacurilor cu Flame “par interesaţi în special de documente în format PDF, Office şi scheme AutoCad”
 realizate de un program computerizat, precizează Kaspersky Lab, actualizând rezultatele analizei virusului pe site-ul său oficial. Programul este capabil să facă “scurte rezumate” ale documentelor pe care le detectează şi “caută, de asemenea, mesaje electronice”.“Utilizatorii infectaţi au fost localizaţi în diferite regiuni ale lumii, în special în Orientul Mijlociu, Europa, America de Nord şi Asia-Pacific” adaugă specialiştii de la Kaespersky Lab, Iranul fiind principalul stat vizat. Kaspersky Lab mai precizează că virusul există de patru ani, dar infrastructura de comandă şi de control a acestuia a fost “deconectată de la reţea imediat” după anunţul identificării lui. “Am numărat cel puţin 80 de domenii utilizate de serverele (...) Flame, înregistrate între 2008 şi 2012” precizează Kaspersky Lab, adăugând că, între timp, serverele au fost “mutate în mod repetat, în special în Hong Kong, Turcia, Germania, Polonia, Malaesia, Letonia, Marea Britanie şi Elveţia”.

Autorii virusului informatic Flame

“Statele Unite şi Israelul au creat împreună sofisticatul virus informatic Flame cu scopul colectării de informaţii pentru un atac de cyber-sabotaj menit să încetinească Iranul de la obţinerea unei arme nucleare”
 au declarat, sub protecţia anonimatului, oficiali americani apropiaţi proiectului.
Ştirile despre Flame au apărut la sfârşitul lunii iunie. 
Legătura Flame - Stuxnet, viruşii informatici care au lovit Iranul
Virusul informatic Flame prezintă legături cu Stuxnet, care a atacat programul nuclear iranian în 2010 a anunţat Kaspersky Lab. O primă analiză a specialiştilor Kaspersky dusese la concluzia că Flame şi Stuxnet nu au legătură dar “s-a dovedit că ne-am înşelat”
 a precizat Aleksandr Gostev, specialist al companiei. ”Cercetările au dezvăluit informaţii care schimbă complet modul în care credeam că Stuxnet a fost creat şi legăturile sale cu Flame”.
Deşi descoperit recent, se pare că Flame este anterior Stuxnet, creat în 2009, a afirmat Gostev. “Codul Stuxnet foloseşte o structură de programare concepută pe Flame şi, probabil, dezvoltată specific pentru a funcţiona cu Stuxnet” ceea ce sugerează existenţa “a două echipe de programatori independenţi” aflate în relaţie care “au lucrat fiecare pe platforma ei din 2007-2008 până mai târziu” cu precizarea că Flame ar putea data din vara lui 2008.
Johannes Ullrich, expert la compania americană SANS Technology Institute, apreciază că legătura între cei doi viruşi nu este chiar evidentă. “Cred că Flame nu a fost elaborat de acelaşi grup sau acelaşi individ cu Stuxnet”
. “Dar acest lucru nu înseamnă că grupurile nu s-au coordonat sau că nu au partajat liniile programului”. A mai precizat “Codurile celor doi viruşi ar putea fi scrise de doi protagonişti diferiţi care lucrează pentru acelaşi guvern şi care, în consecinţă, au avut acces la resurse comune”. 

FLASH

Criza datoriilor se adânceşte - Europa virează stânga


Criza datoriilor se adânceşte, efectul dominoului se accelerează, disputele politice interne se înteţesc iar Europa virează stânga. 

În Germania, printre social-democraţi şi verzi există nu puţini care îmbrăţişează soluţii precum: eurobonduri, impozitarea mai severă a întreprinzătorilor şi tranzacţiilor bursiere. „Procedând astfel, ei demonstrează că le este mai aproape preşedintele Franţei, François Hollande decît poziţia unitară a guvernului”
. 
Die Welt descrie cum îşi închipuie Bruxelles-ul viitorul Europei: „Europa face datorii iar Germania le achită”. Barroso ignoră reticenţele Angelei Merkel şi anunţă prezentarea unui proiect de lege pentru introducerea eurobondurilor - în timp ce în Franţa vârsta de pensionare este coborîtă din nou la 60 de ani din raţiuni electorale iar germanii trebuie să lucreze pînă la 67 de ani, poate mai mult. 
Situaţia criticată în presa germană este prezentată ca normală în presa franceză: în baza principiului solidarităţii, bogaţii trebuie să-i ajute pe săraci.
 
„Situaţia este dificilă, dar nu disperată”
 prin comparaţie cu criza din 1930, cînd economia a regresat anual cu 10%. Astăzi, ţări precum Italia au un minus de numai 0,8% în creşterea economică. În anii 1930, băncile au falimentat în serie - astăzi, Uniunea Europeană sprijină Spania. Moneda euro nu va supravieţui, probabil, în toate cele 17 ţări, altfel decât „poate (...) sub forma unei mărci germane-euro”. A încerca să supui nordul şi sudul Europei unuia şi aceluiaşi sistem, uniune fiscală, uniune bancară, nu este o soluţie înţeleaptă. „Nici economia planificată nu a funcţionat”.
„Nu băncile spaniole ar fi principala problemă, ci supravieţuirea monedei euro”
. Banca Centrală Europeană „este singura instituţie care poate garanta solvabilitatea şi o stabilizare a pieţelor”.

La Strassbourg, Barroso a formulat întrebarea retorică „toate capitalele europene sunt conştiente de stringenţa situaţiei?”
.

Un scurt scenariu post-moneda euro: „Pentru a avea puterea necesară spre a face ce trebuie făcut în vederea însănătoşirii monedei euro, trebuie să ne lăsăm convinşi că, fără moneda ei comună, Europa este mai săracă şi mai scindată. Să începem prin a recunoaşte că finalul uniunii monetare va duce şi la amurgul Uniunii Europene, cel puţin în forma ei actuală şi cu perspectivele de azi. Fără moneda euro şi piaţa europeană îşi pierde sensul, iar odată cu aceasta se pierde şi puterea de a coordona unele decizii politice fundamentale, de a imprima unele direcţii care constituie esenţa însăşi a Uniunii Europene.”
 

Între timp „pactul fiscal a devenit obiectul unui poker şi în Bundestag, spectaculos la prima vedere”
 cu menţiunea că „totuşi, opoziţia şi partidele aflate la guvernare şi-au apropiat poziţiile considerabil”.

Dar disputele de acest fel sunt contraproductive, întrucât „subminează poziţia Germaniei ca ancoră a stabilităţii fiscale şi locomotivă a economiei europene”
.


„Interesul Kremlinului” ar fi „să-i sprijine pe opozanţii de centru”
.


Vladimir Putin s-a înfăţişat „ca mare războinic, ca om de stat, ca reformator şi macho. Doar ca adept al democraţiei nu s-a înfăţişat Putin vreodată”
.


În Germania, Vladimir Putin stârneşte admiraţie, iar „mulţi investitori occidentali sunt fericiţi că Putin rămâne la putere şi le e groază de o Rusie fără liderul de la Kremlin întrucât consideră că preşedintele ar asigura stabilitatea, garantându-le ca atare perpetuarea rentabilelor lor afaceri”
.

